KPN Terkejut Lebih 100 Anggota Polis Dikesan Positif Dadah

KUALA LUMPUR: Lebih 100 anggota polis dikesan positif dadah menerusi ‘Op Blue Devil’ yang dijalankan di setiap kontinjen sejak minggu lepas, kata Ketua Polis Negara, Datuk Seri Abdul Hamid Bador.

Beliau berkata, kesemua anggota dikesan positif dadah menerusi operasi berkenaan yang dijalankan bermula 13 Ogos dan beliau turut terkejut dengan jumlah tersebut yang disifatkan berada pada tahap kritikal dan serius.

“Kali ini saya mengambil pendekatan secara menyeluruh yang mana tindakan turut diambil ke atas warga Polis Diraja Malaysia (PDRM) dengan melancarkan Op Blue Devil yang mana pegawai dan anggota polis dikehendaki menjalani ujian air kencing dan ada yang didapati positif pelbagai jenis dadah terutamanya syabu.

“Jika warga PDRM yang diberi tanggungjawab dan amanah untuk menguatkuasakan undang-undang tetapi mereka sendiri pun terlibat dengan kegiatan ini, apa hendak jadi dengan negara ini,” katanya kepada Bernama News Channel di sini.

Abdul Hamid berkata, angka berkenaan yang amat membimbangkan menunjukkan bahawa tahap penyalahgunaan dadah di negara ini sudah berada pada tahap kritikal.

“Bayangkan keadaan yang pernah berlaku di Amerika Latin dahulu (masalah dadah dalam kalangan anggota penguat kuasa), maka usaha pencegahan penyalahgunaan yang menyeluruh mesti dilaksanakan,” katanya.

Beliau berkata, operasi itu akan dilaksanakan secara berterusan dan arahan jelas telah diberikan kepada Pengarah Jabatan Siasatan Jenayah Narkotik (JSJN) untuk tidak ‘berehat’ dalam operasi berkenaan.

Abdul Hamid berkata, tindak-tanduk anggota yang terbabit dengan penyalahgunaan dadah sudah dijangka dan terbukti kerana mereka turut terbabit dalam kes-kes pemerasan, rasuah, ugut dan menjadikan pekerja-pekerja asing sebagai mangsa.

“Saya sudah syak, jadi mereka inilah yang saya sasarkan (pegawai dan anggota terlibat dadah), selain kumpulan-kumpulan tertentu dalam unit-unit di bawah PDRM…maka terbukti memang perkara ini adalah sebenarnya apa yang berlaku.

“Maklumlah kos untuk memenuhi tabiat itu tinggi kerana dadah dibeli dengan harga yang tinggi dan dengan gaji yang kecil, mereka ini (anggota dan pegawai penagih dadah) terpaksa mencari wang dengan cara haram,” katanya.

Beliau berkata, usaha itu adalah cara untuk membersihkan PDRM daripada elemen rasuah dan meningkatkan integriti.

Selain itu, Abdul Hamid berkata, operasi pencegahan penyalahgunaan dadah itu juga merupakan operasi serampang dua mata dengan menyasarkan serbuan ke atas makmal-makmal memproses dadah, pengedar serta penagih dadah.

“Tindakan ini dijangka memberi impak yang baik dalam usaha saya untuk membanteras penyalahgunaan dadah,” katanya.

Sementara itu, Pengarah JSJN Datuk Mohd Khalil Kader Mohd ketika dihubungi berkata dalam Op Blue Devil yang dijalankan sehingga semalam, seramai 3,438 anggota PDRM telah menjalani ujian saringan air kencing.

“Kami sudah imbas dahulu anggota PDRM yang disyaki terbabit dengan dadah. Setelah kita kenal pasti, mereka ini diarahkan menjalani ujian air kencing dan didapati ada antaranya positif,” katanya.

Beliau berkata, seramai 86 anggota polis didapati positif dadah jenis syabu, masing-masing enam individu positif Amphetamine dan Opiat manakala selebihnya dua individu positif ganja dan seorang positif ketamin.

Mohd Khalil berkata, anggota polis yang didapati positif dadah ini akan dikenakan tindakan undang-undang sama seperti orang awam iaitu mereka akan menerusi proses siasatan polis seterusnya dihadapkan ke mahkamah. – BERNAMA


Isteri Susilo Bambang Yudhoyono meninggal dunia

SINGAPURA – Isteri bekas Presiden Indonesia Susilo Bambang Yudhoyono dilaporkan meninggal dunia hari ini di Hospital Universiti Nasional, kata Kementerian Luar Singapura (MFA), dalam satu kenyataan media.

Kristiani Herrawati, 66, atau lebih dikenali sebagai Ibu Ani Yudhoyono yang merupakan bekas Wanita Pertama Indonesia dari tahun 2004 hingga tahun 2014 dilaporkan menghidap leukemia dan menerima rawatan di hospital terbabit sejak 2 Februari lalu.

“Bekas Wanita Pertama Indonesia, Ibu Ani Yudhoyono, isteri bekas Presiden Indonesia Susilo Bambang Yudhoyono meninggal dunia pagi tadi di Hospital Universiti Nasional di Singapura.

“Kerajaan Singapura menyampaikan ucapan takziah kepada Bapak Yudhoyono dan keluarga serta seluruh warga Indonesia,” kata MFA.

Susilo semalam sempat mengucapkan terima kasih di atas kiriman doa dan sokongan yang diberikan oleh teman-teman buat isterinya.

“Saya telah menonton video yang menyampaikan doa dan sokongan buat Ibu Ani.

“Saya amat berterima kasih dan merasa sungguh terharu apabila menonton video tersebut terutama pada ketika isteri saya bergelut dengan penyakit kansernya,” tulis Susilo di laman Facebook.

Pasangan tersebut mendirikan rumah tangga pada tahun 1976 dan mempunyai dua orang anak. – Agensif


Juara Liga Perdana 2019, Sabah Tamatkan Kemarau 23 Tahun

SHAH ALAM: Sabah dinobatkan juara Liga Premier Malaysia 2019 selepas menewaskan UiTM FC 2-1 untuk memungut tiga mata berharga di Stadium UiTM Shah Alam malam tadi.

Bangkit dari belakang setelah ketinggalan 1-0 pada separuh masa pertama, Tambadau Sabah menjaringkan dua gol pada separuh masa kedua melalui pemain import Rodoljub Paunovic dan Aguinaldo Mendes.

Stadium UiTM Shah Alam bergema dengan sorakan gembira lebih 2,000 penyokong Sabah sebaik wisel penamat dibunyikan oleh pengadil Mohd Fairuzi Mat Desa.

Tambadau memulakan perlawanan hanya memerlukan tiga mata sahaja bagi mencapai 40 mata untuk meninggalkan pencabar terdekat JDT II.

JDT II yang perlu menang dua perlawanan terakhirnya untuk mendapat sebarang peluang mencabar Sabah pula tewas 1-3 kepada Negeri Sembilan di Paroi.

Perlawanan tadi menyaksikan Tambadau menguasai permainan babak pertama dan hampir mendapat gol pertama melalui Paunovic pada minit ke-19.

Paunovic yang dikasari betul-betul di atas kotak penalti bingkas mengambil tendangan percuma yang menewaskan penjaga gol UiTM FC Muhamad Nor Haziq tapi terkena palang gol dan melantun keluar.

Pada minit ke-29, UiTM mendapat tendangan percuma di posisi serupa dan diambil oleh penjaring gol terbanyak Liga Perdana, Zarko Korak.

Tendangan ketua pasukan UiTM itu melencong dan menjunam ke penjuru sebelah kiri gol Sabah menewaskan penjaga gawang Rozaimie Rohim.

Babak kedua bermula seimbang namun Tambadau berjaya mendapat semangat baharu dengan jaringan gol penyamaan melalui tendangan penalti yang disempurnakan oleh Paunovic pada minit ke-57.

Pengadil memberi penalti apabila tendangan Alto Linus terkena tangan pemain UiTM Mohamad Shafiq Al-Hafiz dalam kotak penalti.

Pada minit ke-66, penyokong Tambadau dihadiahkan gol kemenangan melalui Aguinaldo yang berjaya menanduk masuk hantaran tendangan sudut Nigel Ricco Milus.

Zarko menunjukkan kenapa dia adalah penjaring  terbanyak liga perdana apabila tendangan percumanya hampir masuk namun ketangkasan Rozaimie menepis bola keluar menyelamatkan keadaan.

Zarko sekali lagi mendapat peluang pada minit ke-74 tetapi Rozaimie sekali lagi bertindak cemerlang untuk menampan bola keluar.

Percubaan itu merupakan yang terakhir bagi UiTM dengan benteng pertahanan Sabah diketuai pemain terbaik bulan Mei Rawilson Batuil mengekang serangan UiTM FC.

Selepas permainan tamat para pemain Tambadau merai kejayaan menamatkan kemarau trofi selama 23 tahun sambil memberi penghormatan kepada para penyokong.

Pemangku Presiden Safa Datuk Peter Anthony turut dijulang oleh pemain selepas menjulang Ketua Jurulatih Jelius Ating.

Menurut Peter, Sabah akan menerima piala Juara Liga Premier semasa perlawanan menentang Kelantan di Stadium Likas Sabtu ini nanti.


Wanita Mengandung Antara Empat Cedera Dalam Kemalangan

KOTA KINABALU : Empat mangsa termasuk seorang wanita mengandung cedera selepas kenderaan dinaiki bertembung dalam kejadian di Jalan UMS, berhampiran pusat beli belah One Borneo, di sini, awal pagi tadi.

Dalam kejadian jam 1 pagi itu, semua mangsa terselamat selepas kereta Perodua Alza dan Proton Gen2 yang dinaiki remuk terus akibat kemalangan berkenaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 1.09 pagi.

Katanya, susulan laporan itu, sepasukan 11 anggota dan pegawai bersama sebuah jentera dan van Unit Bantuan Perkhidmatan Kecemasan (ERMS) dikerah ke lokasi kejadian.

“Sebaik tiba di lokasi kejadian, terdapat mangsa yang masih berada di dalam kenderaan dan usaha mengeluarkan mangsa terus dijalankan.

“Semua mangsa mengalami kecederaan dan terus mendapat rawatan awal oleh pasukan EMRS di lokasi kejadian,”katanya dalam kenyataan media yang dikeluarkan, hari ini.

Menurutnya, semua mangsa kemudiannya dihantar ke hospital menaiki Ambulans dan jentera EMRS untuk mendapat rawatan selanjutnya.

Katanya, mangsa di dalam Perodua Alza membabitkan seorang wanita mengandung yang cedera di bahagian kepala manakala seorang lagi penumpang patah kaki.

“Kedua-dua pemandu kenderaan membabitkan lelaki berusia 34 dan 35 tahun pula turut mengalami kecederaan,” katanya.

Menurutnya, pasukan bomba terus melakukan pemeriksaan akhir sekitar kawasan bagi memastikan tiada kemerbahayaan lain sebelum operasi tamat pada jam 2.05 pagi. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lahir di Malaysia bukan automatik jadi warganegara

KELAHIRAN di Malaysia tidak menyebabkan seseorang individu itu akan memperoleh kewarganegaraan secara automatik.

Timbalan Menteri Dalam Negeri, Datuk Mohd Azis Jamman berkata, Kementerian Dalam Negeri melalui Jabatan Pendaftaran Negara (JPN) hanya merekodkan status seseorang individu sebagai warganegara atau bukan berdasarkan kepada status perkahwinan dan taraf kewarganegaraan ibu bapa individu sewaktu kelahiran berlaku.

Justeru kata Mohd Azis, tiada individu yang direkodkan sebagai tanpa kewarganegaraan di negara ini.

“Namun, sekiranya ibu bapa mendaftar lewat perkahwinan selepas kelahiran kanak-kanak, manakala ibunya bukan warganegara, maka permohonan kewarganegaraan boleh dikemukakan kepada JPN di bawah Perkara 15A.

“Ia akan dipertimbangkan sekiranya memenuhi syarat-syarat yang ditetapkan oleh Perlembagaan Persekutuan dan perundangan berkaitan,” katanya ketika menjawab soalan Datuk Ngeh Koo Ham (PH- Beruas) di Dewan Rakyat, hari ini.

Mengulas lanjut, Mohd Azis berkata, adalah menjadi tanggungjawab ibu bapa atau penjaga untuk menguruskan dokumen pengenalan diri dan dokumen perjalanan dengan negara asal kanak-kanak bertaraf bukan warganegara sebelum mereka berusia 21 tahun.

“Ini bagi mengelakkan isu keberadaan yang tidak sah di negara ini,” katanya.

Sementara itu, ketika menjawab soalan tambahan dari Koo Ham mengenai penyelesaian terhadap isu kanak-kanak tanpa warganegara, Mohd Azis berkata, bebanan pembuktian kewarganegaraan anak adalah tanggungjawab ibu bapa, bukannya kerajaan.

Katanya, ramai ibu bapa di negara ini yang tidak mendaftarkan perkahwinan dan anak yang bakal lahir itu akan menanggung masalah mereka.

“Jadi, jika berani kahwin, beranilah untuk daftar dan tanggung kerana implikasinya akan berlaku kepada anak kelak.

“Ini kerana adalah menjadi tanggungjawab ibu bapa untuk memastikan supaya anak yang akan dilahirkan memiliki dokumen sah.

“Meskipun banyak kes yang dilaporkan, namun kerajaan masih menerima permohonan (kewarganegaraan) tetapi bukan menerusi Perkara 14 sebaliknya ia dipertimbangkan di bawah Perkara 15 A,” katanya. – Harian Metro


Shafie Berbohong, PSS Bukan Diluluskan Oleh BN – Pairin

KIMANIS – Bekas Ketua Menteri Sabah, Tan Sri Joseph Pairin Kiringan hari ini menafikan sekeras-kerasnya dakwaan bahawa Pas Sementara Sabah (PSS) telah diluluskan oleh Barisan Nasional (BN) iaitu ketika beliau mentadbir Kerajaan Negeri Sabah.

Menurut Pairin, dakwaan itu tidak berasas kerana beliau tidak mempengerusikan Suruhanjaya Siasatan DiRaja (RCI) bagi menangani masalah pendatang asing tanpa izin (PTI) di Sabah ketika itu.

“Walaupun saya sudah pencen, tapi nama saya disebut-sebut dalam surat khabar. Mereka yang selaku sebut-sebut nama saya ini nampaknya mengaitkan saya dengan PSS.

“PSS tidak wujud dalam kita punya buku, laporan RCI. Yang tersebut dalam buku ini adalah mengenai Pas Residen, bukan PSS. Mereka (Warisan) telah mengatakan RCI telah mencadangkan kewujudan PSS.

“Bila saya semak dalam laporan itu, saya tak nampak PSS malah nama saya pun tidak terlibat. Bagaimana PSS ini dikatakan mula daripada BN, sedangkan RCI ini saya bukan pengerusi, di mana ditubuhkan oleh Yang di-Pertuan Agong sendiri,” katanya pada Himpunan Muafakat Rakyat Sabah di Pusat Komersial Kimanis, di sini, malam ini.

Dalam pada itu, Pairin Kitingan berkata, buku laporan RCI yang ditunjukkan oleh Ketua Menteri Sabah, Datuk Seri Mohd Shafie Apdal sebelum ini kepada orang ramai adalah satu pembohongan.

“Satu Jawatankuasa Induk PTI ini telah dicadangkan oleh laporan RCI. Jawatankuasa Induk PTI dipengerusikan oleh Timbalan Perdana Menteri, ketika itu adalah Datuk Seri Dr Ahmad Zahid Hamidi dan Ketua Menteri Sabah.

“Jawatankuasa yang dipengerusikan saya hanyalah jawatankuasa kecil berkaitan dengan pengumpulan maklumat berkaitan dengan PTI dan ia terletak di bawah jawatankuasa induk PTI.

“Yang disebut sebagai cadangan untuk menggunakan Pas Residen dicadangkan melalui penyampaian maklumat daripada Jabatan Imigresen, yang disebut adalah Pas Residen dan bukan PSS.

“Dalam buku ini tidak ditulis berkenaan PSS, kalau ada orang kata PSS ditulis dalam buku laporan RCI, itu satu pembohongan,” katanya lagi.


14 Penagih Ditahan Rampas 146 Gram Syabu

KINABATANGAN: Polis menahan 14 individu termasuk tiga warga tempatan yang disyaki terbabit dalam kegiatan penagihan serta pengedaran dadah sepanjang minggu lalu.

Semua individu berkenaan ditahan menerusi 16 Op Tapis serta sekatan jalan raya dengan 12 tangkapan daripadanya disiasat mengikut Seksyen 39B Akta Dadah Berbahaya 1952.

Ketua Polis Daerah Kinabatangan, Superintendan Dzulbaharin Ismail, berkata susulan penahanan semua suspek, polis berjaya merampas sebanyak 146.20 gram dadah jenis syabu.

“Operasi yang dilaksanakan Bahagian Siasatan Jenayah Narkotik ditumpukan di kawasan dikenal pasti berlaku pengedaran dan penagihan dadah.

“Selain itu, ia menerusi sekatan jalan raya untuk mengesan jaringan bekalan dadah melalui pengangkutan awam, persendirian dan perkhidmatan penting,” katanya di sini, hari ini.

Dzulbaharin berkata, semua suspek sudah dibawa ke mahkamah bagi mendapatkan perintah reman dan siasatan lanjut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Covid-19 Termuda, Bayi Baru Lahir Disahkan Positif

Bayi yang baru lahir di England telah menjadi mangsa yang paling muda di dunia yang diuji positif koronavirus.

Ibu bayi itu tergesa-gesa ke hospital beberapa hari lalu dengan mengesyaki pneumonia tetapi keputusan positif Covid-19 hanya diketahui selepas kelahiran.

Pasangan ini dirawat di hospital berasingan kerana keadaan ibu difahamkan lebih buruk daripada bayi.

Bayi itu sedang dirawat di Hospital Middlesex Utara di mana ia dilahirkan manakala ibu itu dipindahkan ke hospital jangkitan pakar.

Selepas doktor mengetahui keputusan ibunya yang positif, bayi itu diuji tidak lama selepas kelahirannya.

Doktor cuba untuk menentukan bagaimana bayi yang baru lahir menghidap virus tersebut sama ada melalui rahim atau semasa kelahiran.

Seorang sumber mengatakan kakitangan yang bersentuhan dengan kedua-dua pesakit telah dinasihatkan untuk mengasingkan diri sendiri.

“Para pegawai kesihatan sedang berusaha untuk mengetahui keadaan di sebalik jangkitan mereka,” katanya

Pegawai telah menasihati wanita hamil dan bayi berisiko rendah daripada koronavirus dan mungkin hanya mengalami gejala ringan.

Tidak seperti jangkitan lain, kadar kematian disebabkan oleh koronavirus tidak terlalu menjejaskan pada kedua-dua kumpulan umur tetapi hanya di kalangan orang tua.


Sebuah Premis Diserbu Jual Barang Tiruan Pada Harga Sama Jenama Terkenal

SANDAKAN, 7 Nov Kementerian Perdagangan Dalam Negeri dan Hal Ehwal Pengguna (KDPNHEP) Cawangan Sandakan menyerbu sebuah premis perniagaan di sini semalam kerana menjual barangan jenama terkenal disyaki tiruan pada harga hampir sama dengan harga pasaran produk sebenar jenama itu.

Ketua Cawangan KPDNHEP Sandakan Mohamad Hashim berkata pihaknya menerima aduan daripada Syarikat Randall Gateskill Risk Consultancy, yang merupakan pemilik cap dagang jenama Adidas, mengenai premis perniagaan itu.

“Satu operasi bersama wakil syarikat pemegang cap dagang itu telah dijalankan pukul 10.05 pagi semalam dan merampas sejumlah 194 barangan dengan jenama Adidas disyaki tiruan bernilai RM6,328.40.

“Seorang lelaki tempatan berumur 43 tahun, dipercayai pemilik premis telah disoal siasat mengenai barangan itu,” katanya pada sidang akhbar mengenai kes itu.

Mohamad berkata kes itu disiasat di bawah Seksyen 8 (2) (C) Akta Perihal Dagangan 2011 yang memperuntukkan denda tidak melebihi RM15,000 bagi pertubuhan perbadanan, dan denda tidak melebihi RM30,000 bagi kesalahan kedua atau berikutnya, jika sabit kesalahan.

Bagi individu pula, akta itu memperuntukkan denda tidak melebihi RM10,000 dan denda tidak melebihi RM20,000 bagi kesalahan kedua atau berikutnya, jika sabit kesalahan.

Mohamad turut memberitahu KPDNHEP Cawangan Sandakan telah menjalankan pemeriksaan ke atas 8,039 premis dari Januari hingga semalam dan 165 kes pelbagai kesalahan dikesan melibatkan RM235,170.17 nilai rampasan dengan kompaun yang dikenakan berjumlah RM125,100.

Kes yang disiasat ialah 67 kes di bawah Akta Kawalan Harga dan Anti Pencatutan 2011, Akta Kawalan Bekalan 1961 (29 kes), Akta Perihal Dagangan 2011 (11 kes), Akta Timbang dan Sukat 1972 (52 kes), Akta Hak Cipta 1987 (satu kes), dan Akta Perlindungan Pengguna 1999 (lima kes).


Kali Kedua Saya Dianiaya – Musa Aman

KOTA KINABALU: Musa Aman menganggap pembubaran Dewan Undangan Negeri Sabah seperti yang diumumkan Mohd Shafie Apdal pagi tadi, sebagai satu lagi penganiayaan terhadapnya.

Katanya, kali pertama apabila kerajaan yang ditubuhkan melalui pilihan raya umum 2018 “dirampas”.

“Saya sudah menubuhkan kerajaan dan mengangkat sumpah sebagai ketua menteri Sabah…saya dipecat,” katanya pada sidang media di kediamannya di Luyang hari ini.

Musa berkata antara sebab wakil rakyat yang menyokong Shafie kini berpihak kepadanya kerana mereka mengambil kira hubungan antara kerajaan negeri dengan persekutuan yang tidak sehaluan.

“Sukar bagi wakil rakyat menjalankan tugas mereka kerana tidak sehaluan dengan kerajaan persekutuan dan oleh sebab itu mereka menyokong saya.

“Selain itu, mereka juga memikirkan yang kerajaan diterajui Warisan ini amat lemah dan mahukan saya kembali menerajui negeri ini,” katanya.

Sementara itu, Musa berkata walaupun pembubaran DUN dianggapnya tidak wajar, pihaknya bersedia menghadapi sebarang kemungkinan pilihan raya.

“Sudah pasti kami bersedia, tetapi adakah perlu untuk menyusahkan dan membuang duit rakyat untuk mengadakan pilihan raya?” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Itu Video Lama, Shafie Jawab Kritik PPBM Seperti UMNO

KOTA KINABALU: Ketua Menteri Sabah Shafie Apdal menolak video yang menunjukkan beliau menyamakan PPBM dengan Umno, mengatakan klip itu yang tersebar di media sosial itu adalah video lama.

Bercakap kepada pemberita selepas majlis hari ini, Shafie, yang juga presiden Warisan, berkata ucapannya dalam video itu dibuat ketika PPBM melebarkan sayapnya ke Sabah.

“Sebelum ini, kami memahami PPBM tidak akan masuk ke Sabah.

“Kami tahu terdapat ahli dalam parti kami yang ragu-ragu dan bimbang, serta mereka yang ingin keluar parti kerana mereka tidak mempunyai jawatan.

“Tetapi itu cerita lama. Hari ini kita bersama, jadi kita akan bekerjasama dengan PPBM di negeri ini,” katanya.

Dalam perjanjian dengan Warisan sebelum pilihan raya umum tahun lalu, PPBM berjanji ia tidak akan memasuki Sabah.

Bagaimanapun, parti yang dipengerusikan Perdana Menteri Dr Mahathir Mohamad itu melancarkan partinya di negeri itu pada April.

Menerusi klip 2 minit itu menunjukkan seorang lelaki menyerupai Shafie berbual dengan beberapa wanita yang dipercayai cuba mendapatkan pandangannya untuk menyertai PPBM.

“Ini Bersatu (PPBM) Umno…Jadi, kenapa kamu ikut Bersatu (PPBM)?” soalnya.

Beliau juga berkata menyertai PPBM bermakna mereka menyokong Ketua PPBM Sabah, Hajiji Mohd Noor, bekas ketua Umno Sabah yang mengetuai puluhan ahli Umno Sabah menyertai PPBM awal tahun ini. – FMT


Koronavirus: Sabah Perketat Larangan Masuk Di Semua Laluan

KOTA KINABALU: Sabah memperketatkan kawalan kemasukkan di semua pintu masuk di negeri ini meliputi laluan udara, darat dan laut dalam usaha mengawal penularan wabak koronavirus.

Pejabat Setiausaha Kerajaan Negeri (SKN) dalam satu kenyataan berkata, semua pelancong yang telah mengunjungi China dalam tempoh 14 hari lalu dilarang daripada memasuki Sabah.

Larangan tersebut turut berkuatkuasa ke atas semua rakyat Malaysia yang bukan pemastautin Sabah yang telah berkunjung ke China dalam tempoh dua minggu lalu.

“Mana-mana Sabahan, pemastautin tetap dan rakyat Sabah yang menggunakan permit kerja, pas pelajar, lawatan sosial jangka panjang yang baru balik dari China adalah diwajibkan menjalani kuarantin di rumah selama 14 hari.

“Semua penumpang dari China yang menggunakan penerbangan transit tidak akan dibenarkan masuk ke Sabah,” kata pejabat itu.

Menurut Pejabat SKN, rakyat China yang masih berada di Sabah dinasihatkan untuk meninggalkan negeri ini sebelum visa mereka tamat tempoh.

Bagi yang memiliki visa tamat tempoh, mereka hanya dibenarkan memohon sekali penyambungan untuk tempoh tujuh hari sahaja.


Pantau 100 Gajah Berkeliaran Di Felda Sahabat

LAHAD DATU: Hampir 100 gajah dipercayai berkeliaran di kawasan Anjung Teduh, dekat Felda Sahabat, Lahad Datu sejak empat bulan lalu hingga mencetuskan kebimbangan penduduk di kawasan terbabit apabila haiwan itu sudah mula memasuki penempatan mereka.

Pengarah Jabatan Hidupan Liar (JHL) Sabah, Augustine Tuuga berkata, pihaknya menerima makluman berhubung kejadian itu dan sudah menghantar enam kakitangan jabatan itu ke kawasan berkenaan bagi mengawal keadaan.

“Kawasan itu sudah beberapa kali dicerobohi kawanan gajah berkenaan tahun ini.

“Berdasarkan laporan terbaru saya terima, ada 100 gajah yang berkeliaran di situ, bukan hanya 30 ekor seperti yang disangkakan penduduk,” katanya ketika dihubungi, hari ini.

Semalam, portal Harian Metro melaporkan penduduk di kawasan itu bimbang dengan kehadiran gajah di kawasan penempatan mereka.

Kawanan gajah terbabit memakan tanaman penduduk dan suka menggeselkan badan pada tiang rumah penduduk. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lelaki Maut Dihempap ‘Forklift’

SANDAKAN: Seorang lelaki maut selepas dihempap jentera pemunggah kendaliannya ketika sedang menjalankan kerja mengangkat mesin, dalam kejadian di Jalan Karamunting, Pelabuhan Sabah, awal pagi tadi.

Dalam kejadian jam 5.30 pagi itu, mangsa yang dikenali sebagai Said Hassan, 60, dikatakan gagal mengawal jentera terbabit sebelum terbalik dan terus menghempapnya.

Jurucakap Bomba Sabah berkata, pihaknya menerima panggilan kecemasan pada jam 5.43 pagi sebelum menghantar sepasukan lapan anggota dan pegawai bersama jentera dan van Unit Bantuan Perkhidmatan Kecemasan (ERMS) ke lokasi kejadian.

“Sebaik tiba, pasukan bomba terus menjalankan operasi mengeluarkan mangsa menggunakan sebuah lagi jentera pemunggah kilang.

“Mangsa kemudiannya disahkan meninggal dunia oleh pegawai perubatan di lokasi kejadian,” katanya ketika dihubungi, hari ini.

Beliau berkata, mayat diserahkan kepada polis sebelum dibawa ke Hospital Duchess of Kent, Sandakan untuk tindakan lanjut. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tempatan Ditahan Cuba Seludup 40 Tong Gas LPG Ke Indonesia

TAWAU: Seorang lelaki tempatan ditahan Pasukan Polis Marin (PPM) selepas dikesan cuba menyeludup sebanyak 40 tong gas petroleum cecair (LPG) ke Indonesia pagi ini.

Suspek berusia 34 tahun itu ditahan di kawasan letak kenderaan hadapan Pasar Ikan Tawau.

Komander PPM Wilayah 4 Sabah, Assistan Komisioner Mohamad Pajeri Ali berkata, dalam kejadian pukul 6 pagi itu, pihaknya turut merampas lori yang digunakan suspek dengan nilai keseluruhan rampasan berjumlah RM37,250.

“Menerusi Unit Risikan Marin, kami mendapat maklumat berlaku aktiviti penyeludupan barangan bersubsidi dilokasi kejadian.

“Hasil pemerhatian yang dilakukan, anggota bertugas menahan suspek untuk pemeriksaan seterusnya membawa kepada penemuan 40 tong gas LPG yang disimpan sebuah lori jenis,” katanya dalam satu kenyataan hari ini.

Tambahnya, lelaki berkenaan gagal mengemukakan sebarang dokumen kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP).

“Hasil siasatan suspek mengaku sudah dua bulan terbabit dengan aktiviti penyeludupan dan barangan yang dirampas hari ini akan dibawa ke Indonesia menerusi Pulau Sebatik dan Sungai Melayu.

“Malah suspek turut menggunakan lori milik majikannya tanpa kebenaran untuk menjalankan aktiviti haram itu,” katanya.

Sehubungan itu, suspek ditahan dan disiasat mengikut Seksyen 21 Akta Kawalan Bekalan 1961 dan boleh dihukum dibawah Seksyen 22(1) akta sama, yang memperuntukkan hukuman maksimum denda sehingga RM 1 juta atau penjara atau kedua-duanya sekali.


Dengan Harapan Dapat Membantu Orang, Bapa Beri Nama Bayinya Sebagai Google

BEKASI, INDONESIA: Sepasang suami isteri menyambut kelahiran bayi kedua mereka dengan nama yang cukup unik apabila memilih menamakan bayi lelaki mereka Google dengan harapan dia bakal membantu ramai orang.

Daily Mirror melaporkan, Ella Karin, 27, dan suaminya, Andi Cahya Saputra, 31, berkata, dia mahu menamakan bayi mereka yang diinspirasikan teknologi sewaktu usia kandungan isterinya tujuh bulan.

“Saya juga pernah terfikir untuk menamakan anak sebagai Windows, iPhone, Microsoft dan iOS.

“Jika berdasarkan agama, kami berminat untuk menamakan bayi kami dengan nama nabi atau menggunakan nama yang biasa dalam masyarakat seperti Albar Dirgantara Putra.

“Tetapi selepas dia dilahirkan, hati saya merasakan nama Albar Dirgantara Putra tidak sesuai untuknya lalu menamakannya sempena teknologi,” katanya dipetik Daily Star.

Sebaik lahir, Andi menamakan bayinya Google, tanpa menyertakan nama keluarga.

Kompas melaporkan, Google lahir pada 30 November 2018 dengan berat sekitar tiga kilogram dan panjang 48 sentimeter di sebuah klinik di Kampung Rawa Koko, Kota Bekasi, Jawa Barat.

Andi berkata, pada mulanya isterinya sukar membiasakan diri dengan nama baru anaknya yang unik.

“Saya memberitahu bapa saya, Google mempunyai maksud hebat dan saya berharap Google dapat membantu ramai orang,” katanya. – Agensi


Rempuh 3 Kenderaan Elak Ditahan Polis

PENAMPANG: Tiga kenderaan rosak selepas dilanggar kereta yang cuba melarikan diri daripada pemeriksaan anggota Unit Rondaan Bermotosikal (URB) di pusingan U Jang Lung, Jalan Penampang Baru, semalam.

Dalam kejadian jam 5.51 petang, tiga kenderaan terbabit iaitu pacuan empat roda jenis Isuzu D-Max, Kenderaan Utiliti Sukan (SUV) Mitsubishi Pajero Sport dan Perodua Kelisa rosak teruk, namun semua pemandu tidak mengalami sebarang kecederaan.

Ketua Polis Daerah Penampang, Deputi Superintendan Mohd Haris Ibrahim berkata, suspek yang memandu kereta jenis Proton Saga dipercayai melarikan diri ketika mahu diperiksa anggota polis URB Ibu Pejabat Polis Daerah (IPD) Kota Kinabalu.

“Ketika dikejar pasukan URB, suspek melarikan diri dan masuk ke Penampang. Apabila tiba di hadapan kedai Seramik Jang Lung, suspek memecut dengan naik ke pembahagi jalan lalu melanggar pikap yang datang dari arah bertentangan.

“Selepas itu, suspek melanggar Perodua Kelisa dan sebaik tiba di hadapan TM Bandar Baru Penampang, suspek melanggar SUV sebelum keluar daripada kereta lalu melarikan diri,” katanya ketika dihubungi, hari ini.

Mohd Haris berkata, siasatan masih dilakukan dan orang awam yang melihat atau mempunyai maklumat mengenai kejadian itu diminta tampil di balai polis berhampiran.

“Kes disiasat mengikut Seksyen 42(1) Akta Pengangkutan Jalan (APJ) 1987,” katanya. – Harian Metro


Sembilan Orang Termasuk Tiga Wanita Ditahan AADK Di Kota Marudu

KOTA MARUDU: “Jangan bawa dia lari bah tuan!”

Begitulah rayuan seorang isteri yang bakal bersalin beberapa hari lagi semasa cuba menghalang pegawai penguatkuasa Agensi Anti Dadah Kebangsaan (AADK) Sabah daripada menahan suaminya di Kampung Popok, kelmarin.

Suami wanita tersebut yang dikenali sebagai Kudoi, 34, pada mulanya tenang semasa membuka pintu rumah mereka yang diketuk oleh penguatkuasa AADK dalam gerakan Op Perdana bermula pada jam 12 tengah malam itu.

Suspek menganggukkan kepalanya ketika diberitahu dia akan ditahan oleh AADK tetapi selepas diminta memberitahu ahli keluarganya, suspek tiba-tiba histeria dan menjerit-jerit menyebabkan isterinya yang sedang tidur bersama dua anak mereka terjaga.

Menyedari apa yang akan berlaku, isteri suspek turut sama menjerit dan cuba menghalang penguatkuasa AADK daripada menahan suaminya.

Namun keadaan berjaya ditenangkan oleh beberapa penguatkuasa sebelum suspek menyerah diri.

Ketua Operasi AADK Sabah Erwan Roslan berkata ujian saringan air kencing keatas suspek didapati positif dadah jenis Methamphetamine atau syabu.

“Operasi Perdana selama 5 jam ini AADK telah menahan sembilan individu termasuk tiga wanita kerana disyaki penagih dadah.

“Semua suspek berusia 18 hingga 32 tahun di tiga lokasi berasingan iaitu di Kampung Kerongkom, Kampung Bunsadan dan Kampung Pokok serta pusat hiburan di pekan Kota Marudu ,” katanya ketika dihubungi.

Menurut Erwan, hasil saringan ujian air kencing kesemua suspek yang ditahan positif dadah jenis syabu.

Semua suspek ditahan dibawah Seksyen 3(1) Akta Penagih Dadah (Rawatan dan Pemulihan) 1983.


COVID-19: Lepasi Angka 7k, Kes Baharu Tertinggi Dilaporkan Hari Ini 7,289

PUTRAJAYA, 25 Mei : Angka kes baru COVID-19 di Malaysia terus meningkat hari ini dengan 7,289 kes, lapor Ketua Pengarah Kesihatan, Tan Sri Dr Noor Hisham Abdullah.

Menurut kemaskini, Selangor mencatatkan kes tertinggi dengan 2,642 kes diikuti Johor, 664, WP Kuala Lumpur, 604 dan Sarawak, 513 kes.

Pada 25 Mei 2021: Jumlah kes COVID-19 yang dilaporkan adalah 7,289 kes.Pecahan setiap negeri:

Selangor : 2,642 kesSabah : 266 kesJohor : 664 kesWPKL : 604 kesSarawak : 513 kesPulau Pinang : 380 kesNegeri Sembilan : 410 kesKelantan : 425 kesPerak : 218 kesKedah : 336 kesMelaka : 258 kesPahang : 211 kesTerengganu : 268 kesWP Labuan : 63 kesWP Putrajaya : 23 kesPerlis : 8 kes

Terkini. 25 Mei. Kes tertinggi dilaporkan hari ini 7,289. #COVID19


Bapa Hapus Keluarga ‘Menyusahkan’

Seorang lelaki dipenjara seumur hidup kerana membunuh isteri, tiga anak yang masih kecil dan ibu mentuanya disebabkan menganggap keluarganya menyusahkannya, sebelum menyerah diri selepas tinggal serumah dengan mayat semua mangsa selama lima hari.

Anthony Robert Harvey, 25, mengaku salah menggunakan pisau dan objek tumpul untuk membunuh keluarganya itu di Bedford, Perth, tahun lalu, lapor Mail Online.

Mangsa adalah isterinya, Mara Lee Harvey, 41, tiga anak perempuan termasuk pasangan kembar Alice dan Beatrix, dua, serta kakak mereka Charlotte.

Ibu Mara, Beverley Ann Quinn, 73, yang datang setiap hari untuk membantu menjaga cucunya, turut dibunuh apabila datang ke rumah itu keesokannya.

Ketika menjatuhkan hukuman, Hakim Stephen Hall berkata, semua mangsa tidak mampu menjangka perancangan Harvey mahu membunuh mereka, malah tiga anaknya itu dibunuh ketika tidur.

“Sepatutnya itu tempat paling selamat untuk mereka. Sepatutnya mereka tahu bapa mereka akan melindungi mereka. Itu tugas paling asas ibu bapa.

“Orang paling keras hati sekalipun pasti ngeri dan meluat dengan perbuatan kamu itu kerana melampaui batas,” katanya.

Mahkamah diberitahu, Mara dan Beverley dipukul di kepala menggunakan paip sebelum ditikam berulang kali menggunakan pisau yang baru dibeli tertuduh.

Harvey turut mengaku cuba ‘menghapuskan’ isteri yang baru dikahwini tiga tahun lalu itu dengan menikamnya sekurang-kurangnya 12 kali. Semua mangsa kanak-kanak dibunuh menggunakan pisau lebih kecil dengan Charlotte ditikam 38 kali.

Dia kemudian keluar bekerja seolah-olah tiada apa-apa yang berlaku, malah terus tinggal di rumah itu dengan mayat dibiarkan begitu saja di tempat mereka dibunuh.

Harvey akhirnya memandu 1,400 kilometer ke Pannawonica di mana dia mempunyai ahli keluarga dan menyerah diri kepada polis pada 9 September lalu.

Rakan Mara mendakwa Harvey pemalas dan kaki botol, malah turut mengambil dadah dan cuma mahu berseronok seterusnya menganggap isteri serta anaknya menyusahkannya.


Pemandu mabuk sebabkan 4 kematian dipenjara 17 tahun, denda RM39,000

TAWAU: Seorang eksekutif wanita dihukum penjara 17 tahun dan denda RM39,000 oleh Mahkamah Sesyen di sini, hari ini, selepas didapati bersalah atas dua pertuduhan memandu dalam keadaan mabuk sehingga menyebabkan kematian empat lelaki di Jalan Chong Thien Vun, Julai tahun lalu.

Hakim Awang Kerisnada Awang Mahmud menjatuhkan hukuman itu terhadap Olivia Chong Oi Yun, 35, selepas mendapati pihak pembelaan gagal menimbulkan keraguan munasabah di akhir perbicaraan.

Tertuduh menghadapi dua pertuduhan mengikut Seksyen 44 (1)(b) Akta Pengangkutan Jalan 1987, iaitu memandu dalam keadaan mabuk sehingga menyebabkan empat kematian dan mengakibatkan kecederaan parah.

Tertuduh didakwa melakukan kesalahan itu ketika memandu kereta jenis Toyota Vios di hadapan Pusat Komersial BDC (1 Arena), Jalan Chong Thien Vun, di sini, pada jam 1.20 pagi 8 Julai tahun lalu.

Bagi pertuduhan pertama, tertuduh dihukum penjara 10 tahun dan denda RM20,000 atau enam bulan penjara jika gagal membayar denda.

Bagi pertuduhan kedua pula, mahkamah menjatuhkan hukuman penjara tujuh tahun dan denda RM19,000 atau enam bulan penjara jika gagal menjelaskannya.

Mahkamah turut memerintahkan hukuman berjalan secara berasingan, selain lesen memandu tertuduh dibatalkan selama 10 tahun.

Sejurus hukuman dijatuhkan, tertuduh yang berada di dalam kandang tertuduh kelihatan menitiskan air mata, manakala ahli keluarganya yang hadir turut menangis.

Seramai 17 saksi pendakwaan dan dua saksi pembelaan, termasuk tertuduh, dipanggil memberi keterangan sepanjang prosiding dengan tertuduh kali pertama dihadapkan ke mahkamah pada 12 Julai 2018.

Awang Kerisnada ketika penghakimannya berhujah, dalam melaksanakan hukuman itu, pihaknya mengambil kira rayuan tertuduh, fakta dan dapatan dalam perbicaraan, namun yang menjadi keutamaan ialah faktor kepentingan awam.

“Tertuduh amat tidak bertanggungjawab dan disebabkan perbuatannya minum minuman beralkohol sehingga mabuk serta melebihi had dibenarkan oleh undang-undang.

“Kemalangan berkenaan berlaku jam 1.20 pagi di mana pada masa itu, tidak banyak kereta di jalan raya dan dalam kes ini ada lima mangsa, iaitu empat terbunuh serta seorang cedera teruk.

“Dalam menjatuhkan hukuman, mahkamah akan menjatuhkan hukuman yang mewakili kepentingan awam, selain keluarga mangsa yang sudah kehilangan anak dan suami disebabkan kemalangan,” katanya.

Mahkamah turut menolak permohonan penangguhan hukuman penjara dikemukakan peguam tertuduh, Abdul Ghani Zelika.

Prosiding kes dikendalikan Timbalan Pendakwa Raya, Wan Muhammad Fitri Wan Azizan.

Dalam kemalangan berkenaan, empat yang maut ialah Hiew Nyuk Wei, 30; Clawence Wong Vun Kit, 21; Dicson Lim Kien Shing, 16; dan Chong Wei Chan, 21, sementara seorang lagi mangsa, Chin Guan Xiong, 21, patah kaki.- Berita Harian


Wanita Cedera Dikapak Rakan Serumah

PENAMPANG: Wanita berusia 24 tahun cedera selepas diserang menggunakan kapak di sebuah taman perumahan, di sini, kelmarin.

Dalam kejadian jam 11 pagi itu, mangsa dikatakan diserang oleh seorang wanita yang juga rakan serumahnya.

Ketua Polis Daerah Penampang, Deputi Superintendan Mohd Haris Ibrahim berkata, siasatan awal mendapati, mangsa tinggal di rumah milik seorang lagi wanita berusia 40 tahun.

Katanya, ketika kejadian berlaku pertengkaran antara suspek yang berusia 33 tahun dengan mangsa.

“Suspek kemudian menyerang mangsa dengan senjata dipercayai sebilah kapak hingga terkena di bahagian kepala.

“Mangsa kemudiannya menghubungi wanita pemilik rumah berkenaan dan memaklumkan mengenai kejadian itu sebelum membuat laporan polis,” katanya ketika dihubungi, hari ini.

Mohd Haris berkata, hasil siasatan awal mendapati, suspek dikatakan tidak berpuas hati kerana pemilik rumah terbabit membenarkan mangsa tinggal serumah dengannya.

Katanya, bertindak atas maklumat itu, suspek ditahan Bahagian Siasatan Jenayah Ibu Pejabat Polis Daerah (IPD) Penampang dalam serbuan di lokasi berhampiran tempat kejadian.

“Mangsa yang mengalami kecederaan di kepala menerima rawatan di wad kecemasan, Hospital Queen Elizabeth 1 (HQE I).

“Suspek kini ditahan untuk siasatan mengikut Seksyen 324 Kanun Keseksaan kerana dengan sengaja menyebabkan kecederaan menggunakan senjata atau lain-lain benda yang merbahaya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seorang Maut Selepas Kereta Dinaiki Sekeluarga Terbabas

KERETA DINAIKI SEKELUARGA TERBABAS, SEORANG MAUT

KINABATANGAN: Seorang wanita maut selepas kenderaan jenis Proton Wira dinaiki bersama tiga ahli keluarganya terbabit kemalangan di Kampung Sentosa Jaya, di sini petang tadi.

Mangsa dikenali sebagai Lisa Muslimin, 18, maut di lokasi kejadian manakala seorang wanita Hasmiah Samauna, 39, parah dan kini menerima rawatan di hospital berhampiran.

Dua lagi mangsa lelaki iaitu Supriadi Muslim dan Muslim Roja dilaporkan selamat dalam kemalangan tersebut.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Sabah berkata pihaknya menerima panggilan pukul 2.06 petang dan bertindak ke lokasi kejadian.

Empat anggota dan seorang pegawai kemudian bergerak ke lokasi sejauh 20 kilometer (km) menaiki sebuah jentera penyelamat.

“Kemalangan membabitkan sebuah kenderaan  jenis Proton Wira dinaiki empat mangsa dipercayai terbabas sendiri ke bahu jalan.

“Seorang mangsa wanita disahkan meninggal dunia di lokasi dan diserahkan kepada pihak polis untuk tindakan lanjut manakala seorang wanita lagi cedera parah dihantar ke hospital menggunakan ambulan untuk rawatan lanjut,” katanya dalam kenyataan hari ini.

Operasi kemudian ditamatkan pukul 3 petang. – SabahNewsToday


Covid-19: Tiga Kes Baharu Di Sabah Hari Ini, KK Kini Zone Merah

KOTA KINABALU: Kota Kinabalu kini dikategorikan sebagai zon merah selepas bertambah dua lagi kes positif Covid-19, menjadikan jumlah keseluruhan kes di daerah ini sebanyak 42.

Satu lagi kes baru di Sabah hari ini ialah di Keningau, menjadikan jumlah keseluruhan kes di daerah berkenaan kini sebanyak 12 kes.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung menerusi laman Facebook beliau, sebentar tadi.

Dalam perkembangan sama, Sabah hari ini merekodkan 10 lagi pesakit Covid-19 sembuh dan dibenarkan pulang, menjadikan jumlah keseluruhan kes pulih kini sebanyak 135.

Tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,329 kes, Kuala Lumpur (952), Johor (614), Negeri Sembilan (389) dan Sarawak (387) – Berita Sabah


Covid-19: 282 Kes Baharu Di Sabah, Tertinggi Seluruh Negara

PUTRAJAYA: Kes baharu Covid-19 yang dilaporkan hari ini kekal tiga digit dengan 489 kes positif baharu dilaporkan di seluruh negara.

Daripada jumlah kes baharu itu, kes tertinggi dilaporkan di Sabah dengan 282 kes diikuti dengan Kedah 153 kes.

Ketua Pengarah Kesihatan, Tan Sri Noor Hisham Abdullah berkata, daripada keseluruhan kes positif baharu yang dilaporkan, 487 merupakan jangkitan tempatan dan hanya dua kes import.

Turut mencatatkan kes positif baharu adalah Selangor (20), Pulau Pinang (7), Johor (6) dan masing-masing empat kes di Perak, Wilayah Persekutuan Kuala Lumpur dan Terengganu. Manakala, tiga kes di Sarawak, dua kes di Putrajaya dan satu kes masing-masing di Negeri Sembilan dan Kelantan.

Katanya, dengan tambahan kes baharu itu, bilangan kumulatif kes di Malaysia adalah sebanyak 13,993 kes dengan 3,351 kes aktif. Manakala, 40 pesakit ditempatkan di Unit Rawatan Rapi (ICU) dan 13 kes memerlukan bantuan alat pernafasan.

Sementara bilangan kumulatif kes pulih pula adalah sebanyak 10,501 kes dan kes kematian kekal 141 kes.

Tambahnya, tiada sebarang kes kematian dan kluster baharu yang dilaporkan hari ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


650 Anggota, 42 Bot Peronda PPM Kawal Perairan Sabah Sepanjang Ramadan, Aidilfitri

SANDAKAN: Seramai 650 anggota bersama 42 bot ronda akan ditugaskan untuk mengawal perairan negeri ini sepanjang musim Ramadan sehingga Aidilfitri.

Komander PPM Wilayah Empat Sabah, Asisten Komisoner Mohamad Pajeri Ali, berkata PPM juga bekerjasama dengan Agensi Penguatkuasaan Maritim Malaysia (Maritim Malaysia) untuk memperkukuh kawalan.

Katanya, perancangan operasi itu adalah untuk mengekang dan memerangi jenayah rentas sempadan termasuk penyeludupan, kemasukan pendatang asing tanpa izin (PATI) dan sebagainya.

“Di samping menguatkuasakan Perintah Kawalan Pergerakan (PKP), kita tidak abai perairan dan dalam perancangan pengoperasian, kita sudah rangka beberapa agenda untuk mengekang jenayah rentas sempadan.

“Kita juga tempatkan anggota selama 24 jam untuk berkawal di perairan,” katanya di sini, hari ini.

Sebelum itu, Mohamad Pajeri melakukan pemantauan penguatkuasaan PKP di kawasan perairan sempadan Malaysia-Filipina iaitu di sekitar Pulau Selingan, Pulau Libaran dan Pelabuhan Sandakan.

Beliau berkata, seramai 250 anggota bersama 15 bot ronda ditugaskan untuk mengawal perairan di kawasan Sandakan, Semporna dan Lahad Datu sepanjang tempoh PKP.

Berdasarkan pemantauan, katanya, tahap pematuhan komuniti di perairan terhadap PKP adalah memuaskan dengan pergerakan penduduk dari pulau ke darat dan darat ke pulau, serta aktiviti nelayan adalah terkawal.

“Hasil tinjauan juga, tiada kapal kumpit dilihat berada di sekitar tempat biasanya mereka berlabuh selepas kerajaan negeri melarang kapal itu memasuki perairan Sabah dalam tempoh PKP.

“Ini hasil komitmen yang baik daripada warga PPM untuk menjaga perairan negeri, serta kerjasama masyarakat,” katanya – Berita Sabah


‘Kami Ni Melompat Untuk Rakyat, Bah!’ – Mohammadin Ketapi

LAHAD DATU: Rang Undang-Undang RUU Antilompat Parti tidak wajar dilaksanakan dan tidak munasabah untuk dibahaskan.

Demikian dinyatakan oleh Ahli Parlimen Lahad Datu, Datuk Mohammadin Ketapi.

Beliau menjelaskan bahawa setiap individu mempunyai hak kebebasan bersuara dan memilih seperti di negara maju yang lain.

Beliau ditemui semasa merasmikan sambutan Pesta Kaamatan bagi kawasan Segama, Lahad Datu pada petang Ahad.

Dengan nada tegas, Mohammadin menyatakan beliau tidak bersetuju dengan RUU Antilompat Parti, bukan kerana beliau juga telah ‘melompat’ tetapi ia adalah hak wakil rakyat.

“Wakil rakyat ini berhijrah ke lain parti untuk memperkembang dan menyelesaikan masalah rakyat. Kalau pemimpin macam kita ini melompat demi rakyat, bah.

“Kalau di negara lain, ini (soal) bercakap tentang hak kebebasan dan sebagainya. Kita di Malaysia ini pun bercakap pasal hak kebebasan dan sebagainya. Tetapi orang berhijrah demi kepentingan rakyat dan negara dihalang dan (isunya) dibentangkan,” ujar beliau.

Untuk rekod, Mohammadin merupakan antara salah seorang wakil rakyat dari Parti Warisan yang telah menukar haluan ke parti lain pada November 2021, iaitu dengan menyertai Parti Pribumi Bersatu (Bersatu) ketika ini.

Dalam pada itu, beliau pula bersetuju untuk diadakan Pilihan Raya Umum (PRU) pada bila-bila masa dan keputusan itu, menurutnya, terpulang kepada Perdana Menteri.

Selain itu, beliau yang juga Ahli Dewan Undang Negeri Segama turut mempertimbangkan untuk bertanding dalam PRU akan datang jika permintaan masih tinggi dan kondisi kesihatan mengizinkan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


18,762 Kes Positif Baharu COVID-19

PUTRAJAYA: Ketua Pengarah Kesihatan Malaysia, Tan Sri Dr. Noor Hisham Abdullah memaklumkan bahawa sehingga 1 September 2021, terdapat 18,762 kes positif COVID-19 baharu yang dilaporkan di Malaysia.

18,762 kes baharu itu menjadikan jumlah kumulatif kes yang dilaporkan di Malaysia meningkat kepada 1,765,016 kes.

Sarawak menjadi negeri ketiga tertinggi mencatatkan kes positif harian iaitu sebanyak 2,414 kes.

Negeri-negeri lain masih lagi mencatatkan ribuan dan ratusan kes baharu kecuali bagi negeri Wilayah Persekutuan Labuan, Wilayah Persekutuan Putrajaya dan Perlis.

Sehingga 1 September 2021; Jumlah kes COVID-19 yang dilaporkan adalah 18,762 kes (1,765,016 kes)Pecahan setiap negeri (Kumulatif):Selangor – 3,711 (607,706)WPKL – 573 (173,812)Sabah – 2,430 (150,273)Johor – 1,993 (140,640)Sarawak – 2,414 (118,972)Kedah – 1,585 (100,627)

Negeri Sembilan – 291 (91,767)Pulau Pinang – 1,762 (88,253)Kelantan – 1,504 (79,030)Perak – 899 (68,992)Melaka – 309 (48,867)Pahang – 715 (44,848)Terengganu – 506 (33,998)WP Labuan – 3 (9,812)WP Putrajaya – 34 (5,432)Perlis – 33 (1,987)


UPKO Sertai PH

KUALA LUMPUR: UPKO yang berpangkalan di Sabah menyertai Pakatan Harapan (PH) sebagai parti komponen keempat gabungan pembangkang itu, selain PKR, DAP dan Amanah.

Ketua Setiausaha PH, Saifuddin Nasution Ismail dalam kenyataan berkata, UPKO memohon untuk menyertai PH dan Majlis Presidennya bersetuju menerima bekas parti komponen Barisan Nasional itu.

“PH percaya penyertaan UPKO ini akan terus memperkukuh kerjasama, terutama dalam persiapan menuju pilihan raya umum ke-15,” katanya dalam kenyataan.

Saifuddin berkata, pintu PH sentiasa terbuka kepada parti pembangkang lain untuk bekerjasama atau menyertai mereka.

Perkembangan terbaharu ini menyusul laporan Ketua Pembangkang, Anwar Ibrahim akan menemui pemimpin parti pembangkang lain untuk mempelawa mereka menyertai PH atau bekerjasama di bawah konsep “khemah besar” untuk mengukuhkan blok pembangkang.

Menurut laporan, pertemuan ketua parti pembangkang akan diadakan dalam masa terdekat untuk membincangkan isu politik semasa, termasuk persiapan menghadapi sidang Parlimen yang bakal bermula 6 Sept ini.

Sebelum ini, tiga wakil rakyat PH menggesa gabungan itu mempelawa parti pembangkang lain seperti Warisan, MUDA, Pejuang, UPKO dan PSB secara rasmi untuk menyertai mereka. – FMT


Penangih Kunci, Menyorok Belakang Pintu Elak Ditahan

KOTA KINABALU: Kunci dan bersembunyi dibelakang pintu rumah. Itu tindakan seorang penagih bagi mengelak ditahan ketika Op Cegah yang dijalankan Agensi Anti Dadah Kebangsaan (AADK) di Putatan, awal pagi tadi.

Dalam serbuan kira-kira jam 1 pagi itu, lelaki berusia 23 tahun yang tinggal bersendiri di rumahnya mengunci pintu selepas menyedari kehadiran pasukan penguat kuasa AADK Kota Kinabalu.

Anggota penguat kuasa kemudian mengetuk sambil meminta suspek untuk membuka pintu bagi pemeriksaan namun dia enggan menyebabkan penguat kuasa merempuh masuk.

Dia yang bersembunyi dibelakang pintu kemudian cuba melarikan diri namun gagal selepas dicekup anggota penguat kuasa AADK.

Pemeriksaan di dalam rumah suspek menemui beberapa peralatan menagih dadah dan hasil soal siasat dia mengaku baru menghisap syabu.

Dia kemudian dibawa ke pejabat AADK Kota Kinabalu untuk pemeriksaan lanjut.

Ketua Pegawai AADK Kota Kinabalu, Lawrence Galleh berkata, ujian saringan air kencing mendapati suspek positif dadah jenis syabu.

“Lelaki itu antara tujuh individu yang ditahan kerana terbabit dalam penyalahgunaan dadah di beberapa lokasi di daerah ini.

“Antaranya di kawasan Sembulan, Tanjung Aru, Sepanggar, Manggatal dan Putatan,” katanya ketika ditemui.

Menurutnya, ujian saringan air kencing ke atas enam individu yang ditahan turut positif dadah jenis syabu.

“Semua tangkapan berusia 19 hingga 50 tahun disiasat mengikut Seksyen 3(1) Akta Penagih Dadah (Rawatan dan Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran,” katanya.

Operasi bermula jam 9 malam hingga 4 pagi itu disertai tujuh anggota penguat kuasa AADK Kota Kinabalu. -SabahNewsToday


JPN Sabah Bertemu Mangsa Kebakaran Di Tongod Bantu Ganti Dokumen Terbakar

KOTA KINABALU: Jabatan Pendaftaran Negeri (JPN) Sabah hari ini bertemu mangsa kebakaran di Kampung Pinangah, Tongod, Sandakan bagi membantu menggantikan dokumen penduduk yang terbakar.

Pengarah JPN negeri, Datuk Ismail Ahmad berkata unit bergerak JPN itu akan membantu menggantikan sijil kelahiran, sijil kematian, kad pengenalan dan MyKid.

“Untuk sijil kelahiran melibatkan gantian sebanyak 39 orang, kad pengenalan (16 orang), MyKid (tiga orang) dan sijil mati (satu),” katanya dalam kenyataan, di sini hari ini.

Pada 30 Julai lalu, sebanyak 29 buah rumah hangus, sebuah tadika dan dua kenderaan serta sebuah kuarters Klinik Kesihatan rosak 15 peratus akibat kebakaran itu.

Seorang lelaki berusia 63 tahun turut disahkan meninggal dunia selepas 90 peratus badannya melecur akibat kebakaran itu.


Sabah Perlu Contohi Negeri Lain Laksana VTL Pulih Sektor Pelancongan

KOTA KINABALU: Sudah tiba masanya untuk Sabah mencontohi langkah dilaksanakan beberapa negeri termasuk Pulau Pinang yang memulakan inisiatif Laluan Perjalanan Lengkap Vaksin (VTL) bermula 16 mac ini, kata Menteri Pelancongan, Kebudayaan dan Alam Sekitar Sabah, Jafry Ariffin.

Sehubungan itu, beliau menyarankan kepada Jawatankuasa Pengurusan Bencana Covid-19 Negeri supaya meneliti seterusnya mempertimbangkan pelaksanaan inisiatif VTL pengangkutan udara melalui Singapura.

“Ia bagi memulihkan semula jaringan ekonomi dan perniagaan di antara kedua-dua negara khususnya sektor pelancongan yang terkesan teruk akibat pandemik Covid-19.

“Kementerian kini hanya menunggu kebenaran daripada pihak Jawatankuasa Pengurusan Bencana Covid-19 Negeri untuk berbuat demikian,” katanya dalam kenyataan.

Beliau berkata, pihaknya dan semua pengusaha industri pelancongan di Sabah sudah bersedia menerima pelancong luar diikuti dengan prosedur operasi standard lebih ketat bagi mengelak penularan varian Omicron di negeri itu.

Sebelum ini, kerajaan Malaysia dan Singapura mencapai persetujuan bersama memperluaskan VTL melalui udara bagi laluan dari Pulau Pinang ke negara itu mulai 16 Mac.

Menteri Pengangkutan, Wee Ka Siong berkata, inisiatif VTL akan membolehkan pengembara lengkap vaksinasi berkunjung ke Pulau Pinang dan Singapura menggunakan syarikat penerbangan yang mengambil bahagian dalam program itu, malah mereka tidak dikenakan kuarantin ketika ketibaan.

Semalam, Perdana Menteri Ismail Sabri Yaakob turut berkata, sempadan negara akan dibuka semula tidak lama lagi dan langkah itu membolehkan ahli Keluarga Malaysia yang sudah lama tidak bersua muka dapat pulang terutama ketika Aidilfitri pada Mei nanti.

Katanya, bagi membolehkan pergerakan keluar masuk antara Brunei dan Thailand, kerajaan juga sedang dalam proses melaksanakan VTL darat bersama kedua-dua negara.

Beliau berkata, langkah itu sebagai menambah laluan VTL sedia ada melibatkan Singapura dan Indonesia yang masih dalam perancangan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu treler maut dihempap balak

TENOM: Seorang lelaki maut dihempap balak selepas treler muatan kayu dipandunya terbabas dan terjatuh ke gaung sedalam 35 meter di Jalan Bukit Layang-Layang, di sini, malam tadi.

Dalam kejadian jam 8.10 malam, mangsa yang hanya dikenali sebagai Dominic, 30, disahkan meninggal dunia di lokasi kejadian akibat kecederaan parah.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan jam 8.28 malam sebelum sebuah jentera bersama tujuh anggota dari Balai Bomba dan Penyelamat (BBP) Tenom bergegas ke lokasi.

“Pasukan bomba yang tiba di lokasi mendapati sebuah treler muatan balak dipercayai terbabas dan terjatuh ke gaung sedalam 35 meter. Terdapat seorang mangsa lelaki dihempap muatan kayu balak.

“Pasukan bomba terpaksa mengorek tanah bagi mengeluarkan mangsa yang dihempap kayu balak berkenaan,” katanya dalam kenyataan media di sini, malam tadi.

Katanya, mangsa yang disahkan meninggal dunia diserahkan kepada polis untuk tindakan lanjut dan operasi menyelamat ditamatkan jam 12.35 tengah malam. – Berita Harian


Penduduk Kampung Balat, Kinabatangan Kini Nikmati Bekalan Elektrik 24 Jam

KINABATANGAN, 2 Ogos : Lebih 400 penduduk di Kampung Balat dekat sini kini menikmati kemudahan bekalan elektrik selama 24 jam sejak seminggu lepas menerusi Projek Bekalan Elektrik Luar Bandar.

Timbalan Ketua Menteri Sabah Datuk Seri Bung Moktar Radin, yang juga Ahli Parlimen Kinabatangan berkata projek itu mula dilaksanakan pada 2013, namun menghadapi pelbagai kekangan sebelum dapat disiapkan sepenuhnya, antaranya masalah penyusunan semula kampung dan pendawaian.

“Sebelum ini, penduduk kampung terpaksa bergantung kepada penggunaan enjin jana kuasa elektrik atau pelita.

“Penyaluran bekalan elektrik selama 24 jam bukan sahaja memberikan kemudahan yang selesa kepada penduduk, tetapi membolehkan penduduk menjana sumber pendapatan melalui pelbagai aktiviti perniagaan yang mereka usahakan,” katanya dalam kenyataan di sini hari ini.

Pemimpin Pembangunan Masyarakat Lamag Abu Bakar Gapar berkata sebanyak 76 rumah mendapat kemudahan bekalan elektrik itu melibatkan 33 rumah di penempatan Program Mini Estet Sejahtera dan selebihnya sebanyak 43 rumah di perkampungan yang disusun semula.

Pengerusi Jawatankuasa Pembangunan Kemajuan dan Keselamatan Kampung Balat Sharin Abdul Rauf pula berkata bekalan yang disalurkan selama 24 jam itu memberi nafas baharu kepada penduduk kampung itu, terutama penduduk yang tidak berkemampuan untuk membeli enjin jana kuasa elektrik sebelum ini. – BERNAMA


Muhyiddin Paling Banyak Khianati Saya, Kata Dr Mahathir

KUALA LUMPUR: Berbanding Azmin Ali, bagi Dr Mahathir Mohamad, ‘luka’ lebih dalam dirasainya berpunca daripada tindakan Muhyiddin Yassin yang diberi kepercayaan menjadi presiden Bersatu selepas mereka diketepikan dari Umno beberapa tahun lalu.

Ditanya semasa berdepan dengan media di Yayasan Albukhary di Kuala Lumpur hari ini, Mahathir berkata, Azmin memang memiliki agenda tersendiri dan pada masa sama, Muhyiddin menyusun perancangan yang akhirnya berjaya.

“Dia (Azmin) mempunyai agenda sendiri. Saya rasa dikhianati, paling banyak oleh Muhyiddin.

Beliau (Muhyiddin) merancang ini untuk masa yang lama dan kini dia berjaya,” katanya.Iklan

Ketika Mahathir – yang dilantik Yang di-Pertuan Agong sebagai perdana menteri sementara – berkata, Muhyiddin dan penyokongnya sedang menuju ke Istana Negara bagi menghadiri acara angkat sumpah sebagai perdana menteri kelapan Malaysia.

Terdahulu Mahathir ditanya sama ada beliau berasa marah atau tidak dengan tindakan Azmin yang memulakan gerakan bersama 10 ahli parlimen lain meninggalkan PKR Ahad lalu.

Ia membawa kepada pengumuman dibuat Muhyiddin bahawa Bersatu tidak lagi bersama gabungan PH dan akhirnya menjatuhkan kerajaan yang diasaskan pada 8 Mei 2018.

Untuk rekod sebelum ini Muhyiddin ialah timbalan kepada Najib Razak yang menjadi perdana menteri sehinggalah skandal 1MDB didedahkan, menyaksikan ahli parlimen Pagoh itu mengkritik kepemimpinan Umno.

Perselisihan itu membawa kepada penubuhan Bersatu yang kemudian dibawa menyertai PH. Gabungan itu berjaya memperoleh sokongan majoriti pengundi semasa PRU14 lalu membentuk kerajaan pusat, serta kebanyakan negeri.

Najib kemudian didakwa di mahkamah atas puluhan tuduhan membabitkan rasuah, pecah amanah dan salah guna kuasa. Kes itu sedang dibicarakan di mahkamah. – MalaysiaKini


Yakin Undi Tak Percaya Gagal – Jeffrey

“Saya yakin kerajaan baharu ini akan mendapat sokongan majoriti dan undi tidak percaya di Parlimen tidak akan menjadi kenyataan.”

Demikian penjelasan Ahli Parlimen Keningau Datuk Dr Jeffrey Kitingan ketika mengulas ura-ura mengatakan Pakatan Harapan akan melakukan undi tidak percaya di Dewan Rakyat pada 9 Mac ini.

Jeffrey berkata, pihaknya lega dengan pelantikan Tan Sri Muhyiddin Yassin sebagai Perdana Menteri kelapan sekali gus menyelesaikan isu perebutan jawatan itu.

“Lega sekali sebab sudah selesai, kita fokus kepada tugas dan tanggungjawab sekarang.

“Saya buat keputusan ini disebabkan kalau dua pemimpin berebut jawatan PM (Perdana Menteri) tidak habis-habis, isu ini tidak akan selesai,” katanya ketika ditemui di Istana Negara, Kuala Lumpur, hari ini.

Menurutnya, apa yang penting ketika ini adalah fokus kepada pembangunan negara dan meningkatkan ekonomi. – Harian Metro


Seorang cedera Dalam kemalangan di bulatan jalan Kunak

Seorang cedera apabila kenderaan yang di naiki nya terlibat dalam kemalangan di bulatan jalan Kunak-kilometer 20 Semporna.

Mangsa yang cedera dikenali sebagai Lim Jun Yan 20 tahun

Dalam kenyataan yang dikeluarkan Pusat Gerakan Operasi, Jabatan Bomba dan Penyelamat Malaysia Sabah berkata, pihaknya menerima panggilan kecemasan berhubung insiden tersebut pada jam 1.36 petang melalui panggilan kecemasan MERS999

“Pasukan bomba dari Balai Bomba Semporna  telah ke lokasi kejadian dengan kekuatan 8 orang anggota  yang diketuai oleh PBK2 Rosman Bin Gari dengan menggunakan sebuah jentera telah ke lokasi untuk menjalan operasi menyelamat.

Menurut ketua operasi kemalangan melibatkan sebuah sebuah jenis Honda Civic yang telah terbabas sendiri lalu masuk ke dalam parit kawasan kebun kelapa sawit.

Terdapat seorang mangsa terlibat dalam kemalangan tersebut dan seterusnya diberikan rawatan awal oleh pasukan bomba sebelum dibawa ke hospital untuk mendapatkan rawatan lanjut.

Setelah Pasukan bomba memastikan tiada kemerbahayaan lain di lokasi kejadian Pasukan bomba telah menamatkan Operasi sepenuhnya pada pukul 2.20 petang


Madsha, Madzni, Pekebun Tunggal Pisang Sekaki Di Tuaran

TUARAN, 24 Ogos: Walaupun penjagaan tanaman pisang sekaki rumit, cabaran itu sedikit pun tidak melemahkan semangat dua beradik dari Kampung Baru Selaud di sini, mengusahakan kebun mereka dengan tanaman itu di kampung berkenaan sejak 10 tahun lepasalu.

Madsha Mohd Dani, 59, dan Madzni Mohd Dani, 50, kini muncul pekebun tunggal dan pengeluar kerepek pisang sekaki dikenali di daerah ini, yang mendapat permintaan tinggi pelanggan.

Bermula dengan 200 pokok pisang sekaki ditanam di kebun seluas 0.8 hektar, Madsha dan Madzni mampu tersenyum apabila usaha mereka berterusan membuahkan hasil sehingga tidak menang tangan memenuhi permintaan pelanggan.

“Sungguhpun tidak ramai petani di Tuaran gemar menceburi penanaman pisang sekaki kerana faktor penjagaan tanaman itu rumit, saya dan Madzni yang mempunyai minat mendalam terhadap pertanian membulatkan tekad mencuba yang akhirnya berjaya.

“Kami adalah petani pertama di Tuaran memperoleh benih pisang sekaki dari Tawau, sebelum disemai di kebun Kampung Baru Selaud,” kata Madsha yang juga pesara Jabatan Pertanian Sabah kepada Bernama, di sini.

Madsha berkata selepas pelbagai percubaan, akhirnya tanaman pisang sekaki mengeluarkan hasil membanggakan, sekali gus mereka turut menjadi pembekal benih tanaman itu kepada petani lain.

“Pokok pisang sekaki perlu sentiasa diberi baja membolehkan berbuah dalam tempoh 10 hingga 12 bulan, buahnya dijadikan kerepek yang menjadi makanan ringan kegemaran ramai,” katanya.

Madzni pula berkata bagi menghasilkan kerepek, mereka memerlukan lebih 200 kilogram buah pisang sekaki setiap minggu, hasil produk itu diborong peniaga setempat.

“Hasil pendapatan produk pisang sekaki mampu menampung perbelanjaan harian keluarga mereka, selain membayar upah lima pekerja sambilan yang membantu menghasilkan kerepek,” katanya.

Beliau berkata kaedah pemprosesan dan pembuatan kerepek pisang sekaki dipelajari hasil bimbingan Jabatan Pertanian, menjadikan produk mereka berkualiti.

Sehubungan itu, mereka berharap pasaran produk pisang sekaki sentiasa ada, selain peluang eksport ke Jepun, Singapura, Brunei dan Jerman menerusi bantuan Pertubuhan Peladang Kawasan (PPK) Tuaran.


Makin Ramai Pembangkang Sabah Melompat? Mengarut – Ketua DAP Sabah

KOTA KINABALU: DAP Sabah menyangkal spekulasi mengatakan semakin ramai Ahli Dewan Undangan Negeri (ADUN) pembangkang, termasuk dari parti itu, bersedia bergabung dengan Gabungan Rakyat Sabah (GRS).

Spekulasi lebih ramai ahli parti pembangkang akan melompat semakin meningkat susulan ADUN Sebatik, Hassan A Gani Pg Amir meninggalkan Warisan untuk menjadi calon bebas dan mengisytiharkan sokongannya terhadap GRS.

Pemangku ketua DAP negeri, Frankie Poon, yang juga ADUN Tanjong Papat, berkata dakwaan demikian hanya propaganda oleh lawan politik mereka untuk menimbulkan ketidakharmonian dan kekeliruan dalam kalangan pembangkang.

Poon berkata, enam ADUN DAP Sabah bersikap tegas dengan parti itu dan gabungan Warisan Plus yang longgar itu.

“Setakat yang ADUN DAP tahu, tidak ada isu (pembelotan),” katanya kepada pemberita selepas membuka ibu pejabat baharu DAP Sabah di sini, yang juga akan berfungsi sebagai pusat perkhidmatan Parlimen Kota Kinabalu.

“Semua itu hanyalah khabar angin yang mencetuskan ketakutan dan ketidakpastian. Mereka mewujudkan situasi politik sebagai persiapan untuk pemilihan Parlimen tidak lama lagi.

“Sebilangan besar perkara ini hanyalah permainan (politik) setakat yang kita tahu. Tidak ada perkara sedemikian (berikutan lebih banyak wakil pembangkang keluar parti),” katanya, sambil menambah tidak ada seorang pun dari ADUN dan Ahli Parlimen DAP Sabah yang menerima tawaran untuk lompat parti.

Hassan meninggalkan Warisan Isnin lalu, dengan mendakwa keputusannya disebabkan parti itu lebih fokus pada politik, bukannya kesejahteraan rakyat. Katanya, beliau turut memberikan sokongan kepada Perdana Menteri Muhyiddin Yassin.

Dua hari kemudian, Ahli Parlimen Julau Larry Sng dan Ahli Parlimen Tebrau Steven Choong keluar dari PKR untuk menyokong kerajaan Muhyiddin (Perikatan Nasional).

Menurut khabar angin, semakin ramai wakil rakyat akan mengikuti jejak itu, termasuk di Sabah.

Ahli Parlimen DAP Kota Kinabalu, Chan Foong Hin berkata terdapat cubaan “dari pihak lain” menghubungi Ahli Parlimen dari parti lain tetapi yakin wakil Warisan Plus akan tetap setia.

“Sudah tentu, setiap orang mempunyai potensi untuk didekati oleh pihak lain. Itu adalah perkara biasa dalam situasi yang luar biasa ini tetapi saya percaya kepada semua rakan kita. Saya gembira untuk katakan hubungan kami masih baik.”

Beliau juga mendakwa kerajaan yang berkuasa itu menggunakan dana pembangunan kawasan sebagai “ganjaran” untuk menarik ahli pembangkang untuk menyertai PN.

“Kita sudah menjadi pembangkang bertahun-tahun. Ya, itu adalah perkara yang tepat untuk menuntut peruntukan pembangunan bagi pihak rakyat, tetapi itu bukan alasan bagi sesiapa pun untuk melompat.

“Sekiranya apa-apa berlaku untuk mencetuskan pilihan raya umum tahun ini, itu bukan kesalahan pembangkang tetapi kerana persaingan yang sedia antara Umno dan PPBM,” kata Chan.

Sementara itu, Poon berkata parti Warisan Plus, yang terdiri daripada Warisan, DAP, PKR, Amanah dan Upko, bertemu semalam dan akan mengambil langkah untuk menjadikan gabungan yang longgar itu menjadi unit yang lebih tersusun.

“Kita sekarang menuju ke tahap lain mengenai bagaimana meningkatkan hubungan kami. Tetapi kenyataannya, kami mengadakan mesyuarat itu bermakna kami masih utuh,” katanya.

Dana untuk projek pembaharuan bandar dikurangkan

Sementara itu, bekas menteri belia dan sukan Sabah, Phoong Jin Zhe, menegur kerajaan GRS kerana mengurangkan belanjawan RM4 juta yang diluluskan pada awalnya untuk projek pembaharuan Foh Sang di Luyang di sini di mana beliau adalah wakil negeri.

Phoong berkata, belanjawan itu sudah diluluskan dan diperuntukkan oleh kerajaan pimpinan Warisan sebelum pilihan raya negeri berlangsung tetapi beliau baru-baru ini dimaklumkan Dewan Bandaraya Kota Kinabalu bahawa wang itu telah dikurang kepada RM250,000.

Beliau juga tidak tahu menahu sama ada projek yang sepatutnya dimulakan tahun lalu itu akan bermula.

“Ia satu penurunan yang besar, jadi saya mahu mempersoalkan mengapa ini berlaku? Saya rasa ini tidak adil bagi penduduk Luyang kerana belanjawan itu sudah diluluskan oleh bekas pentadbiran. Rakyat berhak mendapat jawapan.

“Mana-mana projek seperti ini yang sudah dipersetujui kerajaan, anda perlu teruskan, tanpa mengira perubahan dalam kerajaan.”

Beliau juga menyelar usaha seorang pemimpin pembangunan masyarakat tempatan yang cuba menjatuhkan reputasinya dengan menunjukkan beliau menggantung dana itu, yang tidak pernah datang kepadanya sejak awal lagi.

“Seseorang membuat spekulasi dalam satu video mengatakan saya ambil wang ini … nampaknya mereka tidak buat ‘kerja rumah’ kerana mereka tidak tahu mengenai perolehan dan prosedur kerajaan.

“Ini tidak bermaksud apabila RM4 juta diluluskan, ia akan masuk ke akaun saya. Itu naif,” kata Phoong, sambil menasihati lawannya untuk tidak memutarbelitkan fakta. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: ‘Pegawai Kastam’ Mabuk Ditahan Di Jalan Tuaran Bypass

KOTA KINABALU: Seorang pemandu lori ditahan bukan sahaja ingkar Perintah Kawalan Pergerakan malah memandu dalam keadaan mabuk dan mengeluarkan kata-kata kesat kepada petugas Op Covid-19 di Jalan Tuaran Bypass, Kota Kinabalu, semalam.

Dalam kejadian jam 12.30 tengah malam itu, suspek berusia 34 tahun dikatakan memandu kereta jenis Perodua Bezza seorang diri ditahan petugas yang sedang menjalankan sekatan jalan raya Op Covid-19.

Ketua Polis Daerah Kota Kinabalu, Asisten Komisioner Habibi Majinji berkata, hasil pemeriksaan mendapati suspek dipercayai berada dalam keadaan mabuk dan memberi alasan tidak munasabah.

“Suspek mengatakan hendak membeli minuman keras di sebuah kedai di Tebobon, Manggatal. Memandangkan suspek ingkar PKP yang berkuatkuasa dan memandu dalam keadaan mabuk lalu polis bertugas bertindak menahan suspek.

“Bagaimanapun suspek bertindak agresif dengan mengeluarkan kata-kata kesat kepada pegawai polis yang bertugas dan mengaku dirinya sebagai pegawai kanan Jabatan Kastam,” katanya ketika dihubungi, hari ini.

Habibi berkata, suspek kemudian ditahan dan dibawa ke Ibu Pejabat Polis Daerah (IPD) Kota Kinabalu untuk siasatan lanjut.

“Siasatan mendapati suspek bukanlah pegawai kanan Kastam dan ketika dibawa ke lokap, suspek sekali lagi bertindak agresif menyebabkan anggota polis menggunakan kekerasan minima untuk mengawal keadaan.

“Suspek direman selama empat hari bermula semalam dan siasatan masih dijalankan,” katanya.

Kes disiasat mengikut seksyen 186 Kanun Keseksaan kerana menghalang penjawat awam menjalankan tugas dan Seksyen 269 Kanun Keseksaan dan Peraturan 11(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020. – HMetro


APMM Tahan Dua Warga Asing Tanpa Dokumen Diri

TAWAU, 12 Feb: Dua warga asing ditangkap Zon Maritim Tawau selepas didapati gagal mengemukakan dokumen pengenalan diri yang sah di kawasan perairan Log Pond, Tawau, semalam.

Pengarah Zon Maritim Tawau, Kepten Maritim Siva Kumar Vengadasalam berkata, bot peronda yang menjalankan Ops Pluto Timur di sekitar kawasan tanggungjawab telah menahan dan memeriksa sebuah bot kargo tanpa nombor pendaftaran lebih kurang jam 6.30 petang.

“Bot kargo terbabit dipercayai menuju keluar dari jeti Log Pond, Tawau dipercayai menuju ke Sungai Haji Kuning.

“Hasil pemeriksaan awal mendapati terdapat seorang juragan berumur 32 tahun dan seorang penumpang wanita berumur 51 tahun dalam bot kargo berkenaan.

Tambahanya, pemeriksaa lanjut mendapati juragan bot terbabit gagal mengemukakan sebarang dokumen pengenalan diri l yang sah manakala penumpang wanita hanya mengemukakan salinan dokumen passport.

Katanya lagi, kesemua yang diperiksa ditahan manakala bot kargo diiringi ke jeti Maritim Malaysia Tawau untuk siasatan lanjut di bawah Akta Imigresen 1959/63 kerana gagal mengemukakan dokumen pengenalan diri yang sah yang membawa hukuman denda sehingga RM10,00.00 atau penjara sehingga lima tahun atau kedua- keduanya, jika disabitkan kesalahan.” – APMM


ADUN Sindumin Dakwa Ditawar RM50 Juta Untuk Lompat Parti

KOTA KINABALU: Wang tunai RM50 juta dan jawatan menteri penuh adalah antaratawaran yang didakwa dikemukakan individu yang dipercayai ejen keluar parti kepada Ahli Dewan Undangan Negeri (ADUN) Sindumin, Datuk Dr. Yusof Yacob.

Yusof berkata, beliau telah dihubungi beberapa kali sejak awal bulan ini oleh individu yang menjadi wakil kepada bekas pemimpin kanan kerajaan negeri musim lalu.

“Selain wang tunai mereka juga turut menawarkan jawatan menteri penuh jika kerajaan baharu itu menjadi kenyataan.”

“Kali terakhir saya dihubungi, tiga hari lalu dan mereka bercadang menemui saya, tetapi saya tidak melayani, sebaliknya saya menolak tawaran itu,” katanya dalam satu kenyataan hari ini.

Beliau berkata, taktik kotor kumpulan itu dengan menawarkan sejumlah besar wang ringgit dan jawatan kepada wakil-wakil rakyat dengan niat untuk kembali berkuasa adalah perbuatan yang tidak bermaruah.

Mengulas mengenai kenyataan Presiden Parti Solidariti Tanah Airku (Star), Datuk Dr. Jeffrey Kitingan yang kononnya usaha memancing wakil-wakil rakyat kerajaan adalah satu tuduhan,beliau berkata, Presiden Star Sabah itu lebih kepada melindungi aib pembangkang kerana taktik kotor mereka terbongkar.

Dalam laporan akhbar semalam, Dr. Jeffery meminta para pemimpin Warisan, DAP, PKR dan Upko menghentikan tuduhan terhadap Ketua Menteri Tan Sri Musa Aman yang didakwa cuba memancing wakil-wakil rakyat kerajaan negeri.

“Tindakan melamar wakil-wakil rakyat dari blok kerajaan negeri itu bukan lagi khabar angin sebaliknya perkara itu memang berlaku dan saya sendiri turut dilamar dengan tawaran lumayan.

“Kumpulan bekas pemimpin yang kehilangan kuasa itu menggunakan agen atau ‘broker’ untuk membeli wakil-wakil rakyat  supaya berpindah menyokong Perikatan Nasional (PN),”kata kenyataan itu.

Selain itu, kebanyakan wakil-wakil rakyat yang telah dilamar itu melaporkan mereka ditemui agen berkenaan dan dijanjikan jaminan wang deposit sepuluh peratus daripada jumlah yang ditawarkan selepas menandatangani perjanjian, sementara bakinya akan dibayar kemudian setelah kerajaan negeri PN berjaya dibentuk.

Bagaimanapun, beliau berkata, usaha tidak bermaruah kumpulan pembangkang itu tidak mengugat integriti barisan wakil-wakil rakyat kerajaan yang ada pada masa kini, sebaliknya mereka telah menyatakan taat setia kepada kerajaan negeri pimpinan Ketua Menteri Datuk Seri Shafie Apdal.

Lagipun, katanya  tidak ada sebab wakil-wakil rakyat Warisan, DAP, PKR dan Upko akan berpindah sokongan kerana wujud keraguan berikutan kedudukan tidak stabil kerajaan PN di peringkat Persekutuan.

Justeru, beliau berkata, rakyat Sabah tidak perlu bimbang dengan perkembangan tersebut kerana usaha yang dicanangkan oleh kumpulan yang kehilangan kuasa itu tidak menarik minat wakil-wakil rakyat kerajaan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu kandung bayi dicari, bantu urusan anak angkat

TUARAN: Jabatan Perkhidmatan Kebajian Am (JPKA) Tuaran sedang mengesan ibu bapa atau waris kepada seorang bayi lelaki berumur 11 bulan untuk urusan anak angkat oleh pasangan suami isteri.

Pelindung Ruhani Kiah berkata, bayi bernama Ariz Aiman itu dirujuk kepada pihaknya oleh pasangan suami isteri berkenaan yang ingin menjadikannya sebagai anak angkat mereka.

Menurutnya, bayi itu ditinggalkan kepada pasangan terbabit oleh seorang wanita berbangsa Suluk (ibu kandung bayi berkenaan) di Taman Puterajaya, Telipok pada waktu subuh 22 Julai 2018, meminta mereka membantu menjaga bayi berkenaan.

Ketika itu, bayi berkenaan baru berusia 1 bulan, bagaimanapun nama ibu tidak diperolehi.

Ruhani berkata, pasangan ini menunggu kedatangan ibu bayi itu semula tetapi beliau tidak muncul selepas itu.

Selama tempoh itu, pasangan ini menjaga bayi berkenaan seperti anak mereka sendiri dan berhasrat untuk mengambilnya sebagai anak angkat.

Bagaimanapun menurut Ruhani, sebelum sebarang tindakan dapat diambil ke atas bayi berkenaan, pihaknya perlu mengesan ibu kandung atau mana-mana waris untuk membantu bagi menjalankan siasatan lanjut berkaitan bayi terbabit.

Sehubungan itu, ibu kandung atau mana-mana waris bayi berkenaan diminta tampil untuk membantu siasatan memandangkan sehingga kini pihak JPKA tidak memperolehi sebarang maklumat mengenai ibu kandung bayi terbabit.

Sebarang maklumat lanjut dan pertanyaan, boleh menghubungi Ruhani di talian 088-788630 atau datang terus ke Pejabat Perkhidmatan Kebajikan Am Tuaran di bangunan Majlis Daerah Tuaran. – Utusan Borneo


Bermula 2020, Netflix, Steam, Spotify & Banyak Lagi Perkhidmatan Digital Lain Akan Dikenakan Cukai 6%

Aplikasi Netflix kini semakin menjadi pilihan ramai berikutan kepelbagaian kandungan dan program yang disediakan untuk penggunanya amat memuaskan hati.

Namun, bermula 1 Januari 2020, para pengguna Netflix mungkin perlu membuat bayaran tambahan bagi langganan bulanan kerana cukai akan dikenakan terhadap perkhidmatan digital itu.

Baru-baru ini juga, Google Malaysia memaklumkan pihaknya akan mengenakan caj cukai perkhidmatan 6% bagi bagi perkhidmatan dan urus niaga digital di negara ini bermula awal tahun depan.

Kutipan cukai itu dilaksankana bagi mematuhi undang-undang cukai di negara ini. Banyak syarikat asing yang lain juga dijangka akan berbuat demikian.

Selain Netflix dan Google, antara perkhidmatan digital lain yang bakal dikenakan cukai adalah seperti Spotify, Steam, Amazon dan banyak lagi.

Pelaksanaan cukai itu adalah untuk menyeragamkan dan memberi peluang sama rata kepada penyedia perkhidmatan digital dalam dan luar negara di mana selama ini hanya penyedia perkhidmatan dalam negara dikenakan cukai, tetapi mereka yang di luar negara pula terlepas dari pembayaran cukai tersebut.

Bagaimanapun, penyedia perkhidmatan digital asing ini mempunyai pilihan sama ada mahu melepaskan kos cukai itu kepada pelanggan dengan mengenakan kenaikan harga sebanyak 6% atau mengekalkan harga dan menyerap cukai itu.


JPN Nafi Gambar Tular Di Facebook Adalah Pas Sementara Sabah

PUTRAJAYA, 31 Dis: Jabatan Pendaftaran Negara (JPN) hari ini menafikan gambar kad pengenalan diri  yang dimuat naik melalui sebuah akaun Facebook  baru-baru ini adalah Pas Sementara Sabah (PSS) seperti yang didakwa pemilik laman sosial tersebut.

JPN dalam satu kenyataan berkata  sebenarnya gambar yang dimuat naik dengan nama James Stephen pada 21 Dis lepas itu adalah Kad Pengenalan Pemastautin Sementara (MyKAS ) yang dikeluarkan oleh jabatan itu berdasarkan Peraturan 5(3)(c), Peraturan-Peraturan Pendaftaran Negara 1990 dan telah mula dikeluarkan sejak 1990.

“MyKAS merupakan dokumen pengenalan diri yang dikeluarkan kepada individu lahir di Malaysia tetapi taraf kewarganegaraan mereka tidak dapat ditentukan,” menurut  kenyataan itu.

PSS merupakan dokumen yang diperkenal kerajaan bagi menggantikan tiga dokumen warga asing di Sabah iaitu Kad Burung-Burung, Sijil Banci dan IM13 yang akan dikuatkuasakan bermula 1 Jun tahun depan.

Menurut JPN, pemegang MyKAS adalah bertaraf bukan warganegara dan pemohon perlu memperbaharui kad pengenalan tersebut setiap lima  tahun.

Bagaimanapun, MyKAS hanya dikeluarkan kepada individu yang memenuhi syarat-syarat permohonan yang ditetapkan oleh JPN dan  pemegang MyKAS juga tidak mempunyai hak dan keistimewaan yang sama seperti individu berstatus warganegara.

Sehubungan itu, JPN meminta orang ramai yang ingin mengetahui maklumat lanjut untuk hadir ke mana-mana pejabat JPN atau melayari laman web jabatan itu di www.jpn.gov.my atau menghubungi Unit Komunikasi Korporat ditalian 03-8880 7077/7067/7069/8206 atau emel ke [email protected].


“Tolonglah, Jangan Rentas Daerah & Negeri Ketika Aidiladha” – TPM

KUANTAN: Datuk Seri Ismail Sabri Yaakob mengingatkan seluruh rakyat Malaysia agar jangan sesekali melakukan aktviti rentas daerah atau negeri semasa sambutan Hari Raya Aidiladha.

Menurut Timbalan Perdana Menteri, seluruh negara ketika ini sama ada yang di bawah kategori Fasa 1 atau Fasa 2, masih belum boleh berbuat demikian.

Malah Ismail Sabri turut menggesa masyarakat mengambil iktibar beberapa kes lonjakan jangkitan COVID-19 yang berlaku setelah melakukan rentas daerah dan negeri semasa sambutan Aidilfitri lalu.

Tegas beliau, sekalipun ketika sambutan Hari Raya Aidilfitri lalu prosedur operasi standard (SOP) tidak membenarkan aktviti rentas daerah dan negeri, namun, ada dalam kalangan rakyat Malaysia yang secara ‘curi-curi’ balik kampung melalui ‘jalan tikus’ semata-mata untuk meraikannya bersama keluarga.

“Saya harap semua kita mengambil iktibar daripada kes yang berlaku selepas Hari Raya Aidilfitri dulu walaupun ketika itu dari segi SOP, rentas daerah, rentas negeri masih belum dibenarkan, tetapi ramai yang curi-curi balik, ramai yang ikut ikut lorong tikus dan sebagainya.

“Kalau kita lihat kes rentas negeri, kluster itu memuncak selepas itu (Aidilfitri). Kes di Terengganu misalnya, seluruh keluarga dijangkiti (COVID-19) dan ada yang meninggal dunia. Begitu juga di Kelantan, pun ada kes yang sama… jadi saya harap (kes-kes) itu menjadi iktibar kepada kita,” kata beliau.

Ismail Sabri yang juga Menteri Kanan Keselamatan berkata demikian kepada pemberita selepas melakukan tinjauan di Pusat Pemberian Vaksin di Dewan Jubli Perak Sultan Haji Ahmad Shah, di sini pada Jumaat.

Dalam masa sama, Ismail Sabri menasihatkan masyarakat agar bersabar dan menunggu sehingga negara sudah mencapai imuniti kelompok untuk diberi kebenaran merentas daerah dan negeri di Fasa 3 dan Fasa 4.

“Tolonglah, jangan rentas negeri dan rentas daerah. Insya-Allah kalau vaksin telah dapat kita berikan kepada rakyat, bila komuniti berkelompok sudah diperoleh (melalui) Fasa 3 atau Fasa 4, rentas daerah dan rentas negeri akan dibenarkan.

“Jadi tunggulah fasa yang akan datang, Fasa 3 boleh rentas daerah dan Fasa 4 boleh rentas negeri, jadi sabarlah sedikit,” jelas Timbalan Perdana Menteri lagi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja 13 Tahun Kantoi Sorok Patung ‘Ehem²’ Dalam Almari

Seorang remaja lelaki berusia 13 tahun di Hubei, China, terkantoi memiliki patung.

Perbuatan remaja itu diketahui oleh neneknya yang menemui patung tersebut ketika membersihkan almari.

Menurut laporan China Press, remaja berkenaan menyembunyikan patung tersebut di dalam kotak hitam yang diisi dengna bahan kimia yang tidak boleh didedahkan kepada cahaya, agar tiada sesiapa yang membuka kotak tersebut.

Namun pada April lalu, ketika neneknya membersihkan almari remaja itu menemui kotak berkenaan.

Curiga dengan isi kandungannya, si nenek membuka kotak itu dengan kunci yang ditemui dalam bilik tersebut dan menemui patung seks yang telah disembunyikan cucunya.

Si bapa berkata, dia berada dalam dilema dan tidak tahu apa yang perlu dilakukan kerana selama ini anak lelakinya itu berkelakuan baik, patuh pada ibu bapanya, malah mendapat keputusna cemerlang dalam akademik.

Namun selepas insiden yang memalukan itu, anaknya memberontak, tidak mendengar nasihat.

“Saya mahu bercakap dengan dia mengenai penemuan patung itu agar dia sedar yang dia buat kesilapan.

Tetapi saya tak tahu macam mana nak melakukannya,” katanya.

Sementara itu, remaja berkenaan menjelaskan dia mengetahui tentang kewujudan patung itu sejak 2016 ketika dia berusia 10 tahun.

Rasa ingin tahunya terhadap patung itu amat tinggi tetapi tidak mempunyai peluang untuk membelinya sehingga pada hujung tahun lalu.

Dia membeli patung itu dengan harga 1,000 RMB (RM600) dengan menggunakan duit angpau yang diperolehinya pada masa perayaan tahun baru Cina sebanyak RM4,154.

Apabila patung itu sampai, serta-merta dia rasa menyesal kerana kotak patung itu terlalu besar dan berat.

Lalu dia menyimpan kotak itu di dalam almari dengan harapan tiada sesiapa yang menemuinya.

Keluarga remaja itu berkata, mereka tidak tahu bagaimana hendak menangani isu itu.

Ada pakar yang menyuarakan pandangan bahawa adalah normal untuk kanak-kanak berasa ingin tahu mengenai seks.

Ibu bapa yang masih berfikiran kurang terbuka mungkin menyangka mungkin masih terlalu awal untuk berbicara mengenai isu itu dengan anak mereka tetapi ibu bapa tidak sedar bahawa bahawa kanak-kanak pada zaman ini adalah berbeza dengan zaman dulu.

Jadi, sekiranya ibu bapa tidak mendidik anak-anak atau cuba bercakap dengan mereka mengenai isu itu, kesannya anak akan menjadi mudah tertipu dan meniru apa yang mereka lihat.

Sumber: China Press, World of Buzz


Sabah Tempat Ke-3 Diundi Negeri Yang Mempunyai Rakyat Paling Romantis Di Malaysia

Sarawak terkenal dengan kepelbagaian kaum dan budaya telah diundi sebagai negeri paling romantis dikuti Johor ditangga kedua negeri Sabah berada di kedudukan tangga ketiga di Malaysia manakala Putrajaya, Kelantan dan Terengganu dinobatkan sebagai negeri yang kurang romantis, lapor The Borneo Post.

Salah sebuah platform e-dagang antarabangsa, Picodi.com telah mengeluarkan senarai penuh dengan Sarawak, Johor dan Sabah diundi negeri dengan orang yang romantis.

Senarai ini diambil kira selepas membuat beberapa kaji selidik berdasarkan soalan mengenai hari kekasih yang bakal tiba pada pertengahan bulan ini dan Putrajaya mencatatkan rekod buruk bersama-sama dengan Kelantan dan Terengganu.

Dalam satu kenyataan yang dikeluarkan oleh platform yang beroperasi di Poland dan kini berada di 44 negara termasuk Malaysia, berkata selepas melihat secara dekat data yang dikeluarkan oleh Google, ternyata rakyat Malaysia yang paling romantis tinggal di Sarawak, Johor, dan Sabah.

“Di negeri-negeri ini, soalan berkaitan dengan hari kekasih telah direkodkan berada di tahap tertinggi. Ternyata Sarawak, yang terkenal dengan khazanah semula jadi yang indah dan kepelbagaian makanan boleh menambah romantik sebagai satu lagi ciri khas negeri ini.”

Kaji selidik ini berdasarkan populariti kata kunci yang selalu dicari oleh para pengguna dalam tempoh Januari sehingga Februari 2019. Ia diambil daripada data yang diarkibkan oleh Google.

Hasilnya, kedudukan terbaik dipegang oleh dua negeri yang jauh daripada Semenanjung. Manakala dua negeri Pantai Timur – Kelantan dan Terengganu – berada di kedudukan tercorot dengan Putrajaya berada di kedudukan paling bawah.


(VIDEO) Budak 5 tahun Terkena Renjatan Elektrik Selepas Menyentuh Besi Di Pusat Beli-Belah

BEUJING: Seorang kanak-kanak perempuan berusia lima tahun terpaksa menahan kesakitan akibat terkena renjatan elektrik selepas kanak-kanak itu memegang besi perhiasan dalam kejadian yang berlaku di sebuah pusat beli-belah di Beijing, China.

Alangkah terkejutnya seorang ibu apabila mendapati anak perempuannya berusia lima tahun terkena renjatan elektrik di hadapan matanya.

Insiden itu berlaku selepas mangsa menyentuh bahagian batang besi perhiasan yang dipasang di pusat beli-belah Beijing Parkview Green, pada 1 Jun lalu.

Terdahulu, dalam video rakaman menunjukkan mangsa bermain sebelum memegang besi tersebut dan mengelupur beberapa saat, kemudian terus terjatuh lalu menangis kesakitan.

“Saya ingatkan dia main-main sampai terbaring di lantai. Namun selepas beberapa saat kemudian, barulah saya sedar yang dia terkena renjatan elektrik,” kata ibunya yang dikenali sebagai Shi.

Shi berkata, bibir anak perempuannya bertukar warna keungguan dan kukunya menjadi kehitaman. Selain itu, dia turut terhidu bau hangus di tempat kejadian.

Mangsa segera dihantar ke hospital dan pemeriksaan mendapati tiada sebarang kecederaan dalaman pada mangsa.

Doktor menasihatkan Shi menjaga mangsa di rumah dan datang ke hospital sekiranya ada sesuatu yang tidak kena pada mangsa.

Dua minggu selepas kejadian itu, pihak pusat beli-belah tersebut mengeluarkan kenyataan bahawa kejadian itu berlaku kerana kontraktor yang dilantik tidak melakukan kerja mengikut prosedur (terlupa sambung wayar bumi).

Ekoran kejadian itu, mereka akan mengambil tindakan terhadap kontraktor terbabit dan bertanggungjawab di atas kemalangan tersebut.

Difahamkan, Shi akan mengambil tindakan undang-undang sekiranya pihak pusat beli-belah itu tidak membayar pampasan sebanyak 30,000 yuan (RM18,000) kepada mereka, berserta dengan laporan pemeriksaan elektrik.


Pengeluaran Khas KWSP : Boleh Mula Semak Mulai 9 April Di Pautan Ini

TARIKH semakan status permohonan Pengeluaran Khas Kumpulan Wang Simpanan Pekerja (KWSP )boleh mula disemak pada 9 April 2022 ini.

Semakan boleh di buat secara atas talian melalui portal Pengeluaran Khas.

Untuk pengetahuan anda, setiap permohonan Pengeluaran Khas KWSP hanya boleh dibuat melalui portal pengeluarankhas.kwsp.gov.my sahaja

Anda tidak perlu untuk mengakses i-Akaun, mengunjungi mana-mana kios KWSP atau cawangan KWSP berhampiran.

Hanya tiga golongan ini saja yang layak

Hanya tiga golongan sahaja yang benar-benar layak dan dibenarkan untuk melakukan Pengeluaran Khas Kumpulan Wang Simpanan Pekerja (KWSP).

Menurut infografik terkini KWSP yang dikongsikan sebelum ini,  golongan pertama adalah melibatkan ahli-ahli KWSP yang berumur kurang daripada 55 tahun.

Selain itu, golongan kedua pula melibatkan pemohon yang terdiri daripada kategori warganegara dan bukan warganegara termasuklah pemastautin tetap.

Manakala bagi golongan ketiga, hanya ahli yang mempunyai baki atau jumlah simpanan sekurang-kurangnya RM150 dalam akaun KWSP sahaja yang dibenarkan membuat pengeluaran itu.

Selain itu, tahukah anda bahawa pengeluaran simpanan KWSP melalui Pengeluaran Khas ini perlu diganti semula? Apa yang dimaksudkan dengan diganti semula? Adakah pencarum perlu ‘membayar’ kembali duit yang dikeluarkan?

Apakah yang dimaksudkan dengan penggantian semula amaun pengeluaran?

Menurut KWSP, ahli perlu menggantikan semula semua amaun yang dikeluarkan di bawah Pengeluaran Khas dengan tambahan 20%. Berikut ilustrasi amaun penggantian semula yang dikeluarkan oleh KWSP.

Seperti penjelasan daripada KWSP, caruman baharu yang diterima selepas ini akan dikreditkan 100% ke dalam Akaun 1 termasuklah tambahan 20% lagi daripada amaun yang telah dikeluarkan.

Setelah penggantian semula selesai, caruman ahli akan kembali seperti biasa (70% ke dalam Akaun 1 dan 30% ke dalam Akaun 2).

Ringkasnya, pencarum sebenarnya hanya ‘membayar’ semula pengeluaran khas ini melalui caruman bulanan yang dibuat selepas ini. Caruman-caruman akan datang akan dimasukan kesemua ke Akaun 1 sehingga amaun RM 12,000 dicapai, barulah pembahagian seperti sebelumnya diantara Akaun 1 dan Akaun 2 dibuat semula.

Menerusi infografik yang dimuatnaik di Facebook KWSP pada 29 Mac lalu, pembayaran Pengeluaran Khas secara ‘single payment’ akan dibuat mulai 20 April 2022.

Selain itu, orang ramai perlu mengetahui beberapa perkara tentang amaun pengeluaran dan kaedah bayaran untuk melancarkan urusan pemohon.

Jumlah amaun pengeluaran adalah minimum RM50, manakala maksimum pula adalah sebanyak RM10,000 dan ia tertakluk kepada baki simpanan Akaun 2. Jika tidak mencukupi, Akaun 1 akan digunakan.

Walau bagaimanapun, anda perlu meninggalkan baki sekurang-kurangnya RM100 dalam akaun satu selepas membuat permohonan pengeluaran.


COVID-19: Penjara Sabah Berjaya Hasilkan 17,000 Set PPE

KOTA KINABALU: Sebanyak 17,000 set peralatan perlindungan diri (PPE) berjaya dihasilkan penghuni penjara di Sabah untuk kegunaan petugas kesihatan yang mengendalikan pesakit COVID-19 di negeri ini.

Pengarah Penjara Sabah dan Labuan Datuk Suria Idris berkata seramai 130 penghuni penjara di Kota Kinabalu, Tawau, Sandakan, dan Labuan terlibat dalam penghasilan set PPE berkenaan.

“Kita telah menerima tempahan menjahit sejak fasa pertama Perintah Kawalan Pergerakan (PKP) dan kesemua PPE berkenaan dijahit penghuni penjara yang mengikuti bengkel jahitan,” katanya kepada pemberita selepas menerima bahan-bahan jahitan PPE daripada syarikat Kumpulan BTC Bhd di sini hari ini.

Ia disampaikan oleh Pengarah Urusan Kumpulan BTC Berhad Datuk Abdul Kadir ME Sikkandar kepada Suria dan disaksikan Pengarah Kesihatan Sabah Datuk Dr Christina Rundi.

Sementara itu, Dr Christina menzahirkan ucapan terima kasih kepada semua penyumbang bahan jahitan serta banduan yang terlibat menjahit PPE berkenaan.

“Saya berharap akan ada lebih banyak lagi pihak di luar sana berbesar hati untuk membantu para barisan hadapan khususnya petugas kesihatan dalam usaha menangani COVID-19,” katanya.

Sementara itu, seorang penghuni penjara Kota Kinabalu yang terlibat menjahit PPE berkata setiap hari mereka mampu menjahit sehingga 400 hingga 500 set PPE.

“Kami di sini gembira dan bersyukur kerana dapat membantu petugas kesihatan yang bertungkus-lumus menghadapi COVID-19 di luar sana. Sebelum ini saya pernah membuat kesalahan dan saya amat terharu kerana kini dapat membuat sedikit kebaikan.

“Oleh itu kami di sini berterima kasih kepada semua pihak khususnya kepada pengarah penjara yang memberi peluang kepada kami untuk sama-sama berbakti dalam usaha menangani penularan COVID-19 di negeri ini,” katanya.


Kembalikan Keharmonian Malaysia – Jeffrey Kitingan

KUALA LUMPUR: Perpaduan kaum dan agama yang menjadi tunjang kekuatan serta kemakmuran negara dilihat semakin terhakis pada era Malaysia Baharu.

Menyuarakan kebimbangannya terhadap perkembangan itu, Datuk Dr Jeffrey Kitingan (STAR-Keningau) mahu kerajaan kembali kepada asas pembentukan negara iaitu perpaduan dan kemakmuran bersama demi kepentingan masyarakat berbilang kaum serta agama.

Pada pengamatannya, sentimen perkauman dan keagamaan tidak baik untuk negara ini dan perlu dikawal sebelum menjadi parah sehingga menggugat keselamatan serta ketenteraman awam.

“Malaysia Baharu seolah-olah semakin hilang kawalan dari segi perpaduan kaum dan agama sehingga ada pihak sewenang-wenangnya mengatakan `Malaysia hanya untuk Melayu’.

“Ini bertentangan dengan hakikat kewujudan Malaysia untuk semua rakyat yang memiliki dokumen pengenalan diri sah.

“Kita menghormati kedudukan istimewa Melayu dalam Perkara 153 Perlembagaan Persekutuan, namun hak kaum lain juga perlu dihormati,” katanya ketika membahaskan Rang Undang-Undang Perbekalan 2020 di Dewan Rakyat, hari ini.

Jeffrey berkata, kenyataan tidak bertanggungjawab seperti itu menyebabkan Bumiputera dan penduduk asal dari Sabah serta Sarawak berasa terpinggir, seolah-olah hak mereka dinafikan.

Bumiputera Sabah dan Sarawak, tegasnya, perlu dilayan sama seperti Melayu dalam mendapatkan hak pendidikan, biasiswa, peluang pekerjaan, jawatan kanan dan lesen perniagaan.

“Tidak kiralah sama ada mereka berada di Sabah atau Sarawak, atau berhijrah ke Semenanjung, mereka tidak boleh di pinggir dalam perkara berkenaan,” katanya.

Jeffrey juga meminta kerajaan mempertimbangkan semula keputusan memperkenalkan Pas Sementara menggantikan tiga dokumen warga asing untuk mengekang kebanjiran pendatang tanpa izin (PATI) di Sabah yang direkodkan melebihi 600,000 orang.

Tanpa mengetepikan hak asasi manusia, beliau tidak mahu Sabah dibanjiri PATI kerana boleh menggugat keselamatan penduduk tempatan, selain menyebabkan pelabur asing takut melabur di Sabah.


Covid-19: KKM Sasar Saring 30,000 Individu Di Tawau, Lahad Datu

TAWAU: Kementerian Kesihatan Malaysia (KKM) akan meningkatkan saringan Covid-19 dalam komuniti secara besar-besaran melibatkan 2 daerah di Sabah iaitu Tawau dan Lahad Datu.

Menteri Kesihatan Dr Adham Baba berkata, pihaknya menyasarkan 30,000 individu disaring berikutan penularan wabak tersebut dalam komuniti di kedua-dua kawasan berkenaan.

“Kita laksanakan saringan ini kerana berlaku penularan dalam komuniti selain di penjara atau lokap.

“Setakat ini, KKM menyaring 10,389 individu di Lahad Datu, Tawau serta Sandakan membabitkan kluster Benteng, selain saringan terhadap 128 individu berkaitan kluster Udin di Tawau,” katanya ketika ditemui pemberita selepas membuat lawatan kerja ke Tawau hari ini.

Dalam pada itu, Adham berkata KKM juga akan membuat saringan Covid-19 di Semporna dan penilaian risiko sedang dijalankan di kawasan tersebut.

Menurut beliau, setakat ini terdapat 1,337 individu disaring di Semporna membabitkan kluster Pulau, Bangau-Bangau, Selamat dan kluster Bakau.

Ditanya mengenai keperluan melaksanakan perintah kawalan pergerakan diperketatkan (PKPD) di zon merah melibatkan Tawau, Lahad Datu, Kunak serta Semporna, Adham berkata KKM melaksanakan penilaian risiko secara berterusan kerana Covid-19 menular dalam komuniti dan keperluan berkaitan itu akan diumum dalam masa terdekat.

“Setakat ini, mencukupi dengan memperketatkan prosedur operasi standard (SOP) ditetapkan,” katanya.

Dalam hal berkaitan, Adham berkata sebanyak 29 mesin ventilator tambahan dihantar ke Sabah untuk keperluan pesakit Covid-19.

“Ketika ini hanya seorang pesakit Covid-19 di Sabah menggunakan mesin ini namun kita hantar sebagai memastikan kesiapsiagaan kita untuk negeri ini,” katanya.

Berhubung Pilihan Raya Negeri (PRN) Sabtu ini, beliau menyarankan pengundi merujuk kepada portal Suruhanjaya Pilihan Raya (SPR) untuk mendapatkan maklumat berkaitan SOP pada hari pengundian tersebut.

Beliau berkata, pengundi yang dikuarantin tetapi ingin mengundi boleh memohon surat kebenaran daripada Pejabat Kesihatan Daerah atau merujuk portal SPR.

Dalam pada itu, Adham berkata KKM akan menghantar kertas cadangan kepada Kementerian Pendidikan berhubung kebimbangan ibu bapa mengenai keperluan anak-anak ke sekolah di kawasan zon merah.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Akuan Sumpah Tidak Sah, Kerusi DUN Sebatik Kekal – Speaker DUN Sabah

KOTA KINABALU: Surat Perletakan jawatan Ahli Dewan Undangan Negeri (DUN) Sebatik yang dikemukakan Parti Warisan Sabah (Warisan) tidak efektif bagi mengisytiharkan kekosongan kerusi DUN tersebut.

Demikian kata Speaker Dewan Undangan Negeri (DUN) Sabah Datuk Kadzim M. Yahya selepas meneliti dokumen yang diserahkan ADUN Sebatik Hassan A. Gani Pg Amir dan dokumen diserahkan oleh Setiausaha Agung Warisan, Datuk Loretto S.Padua.

Beliau berkata, berdasarkan undang-undang sekarang, sebarang surat perletakan jawatan yang ditandatangani tidak bertarikh adalah tidak sahih.

“Berdasarkan kepada itu, saya tidak dapat menerima surat itu sebagai perletakan jawatan YB Sebatik dan ditambah pula YB Sebatik sendiri telah menarik balik dan membatalkan apa yang dinyatakan sebelum itu.

“Ini menunjukkan beliau (ADUN Sebatik) tiada hasrat dan niat untuk mengosongkan kerusi DUN Sebatik.

“Jadi mengambil kira kedudukan undang-undang yang ada sekarang mengenai ‘undated re-sign surat perletakan jawatan maka, saya mengambil keputusan bahawa kawasan DUN Sebatik masih kekal dan tidak dikosongkan,” katanya semasa sidang media, di DUN Sabah hari ini.

Kadzim berkata, beliau hanya mempertimbangkan kesahihan surat perletakan jawatan yang tidak bertarikh itu.

Katanya, beliau tidak mahu membincangkan tentang perjanjian ADUN Sebatik dengan Warisan kerana itu antara ADUN tersebut dan parti Warisan.

“Sekiranya Warisan tidak puas hati dia (ADUN Sebatik) mungkir janji maka, terserah kepada Warisan untuk mengambil tindakan sivil.

“Jika mengambil kira kenyataan daripada Presdien dan Setiausaha Agung Warisan, mereka mengakui semua calon-calon telah membuat perakuan.

“Jadi kalau ada tarikh 26 Feb 2021, macam mana surat dari September 2020, tapi letak jawatan pada 26 Feb, dimana logiknya. Jadi, ia adalah yang tidak bertarikh ketika ditandatangani.

“Kalau tengok surat itu, tidak logik dibuat pada 10 September tapi tarikhnya pada 26 Feb 2021,” jelasnya.

Kadzim berkata, sekiranya Warisan merasakan keputusan yang dibuat itu salah, mereka lawanlah undang-undang atau buat akta baharu tidak boleh melompat yang tidak bercanggah dengan Perkara 10 Perlembagaan iaitu kebebasan berpersatuan.

Tambahnya, status ADUN Sebatik kini adalah ADUN Bebas yang mesra kepada kerajaan Gabungan Rakyat Sabah.

Menurutnya, perletakan jawatan ADUN hanya akan diterima seperti Perkara 18 (2)(b) Perlembagaan Sabah iaitu sesuatu kawasan DUN akan jadi kosong apabila ADUN meletak jawatan dengan menulis sendiri surat yang ditujukan kepada Speaker.

“Bermakna dia (ADUN Sebatik) mesti tulis sendiri surat perletakan jawatan dan dia hantar sendiri dan bukannya dihantar oleh orang lain,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu Dari Luar Negara Mahu Masuk Sabah Wajib Dikuarantin

KOTA KINABALU: Selaras dengan keputusan kerajaan Persekutuan, Kerajaan Sabah memutuskan bermula esok semua individu yang baru pulang dari luar negara dan memasuki negeri ini sama ada melalui laut, darat atau udara, akan dikenakan perintah kuarantin wajib di pusat yang telah ditetapkan.

Ketua Menteri Sabah, Datuk Seri Mohd Shafie Apdal berkata, tempoh kuarantin adalah selama 14 hari atau apa-apa jumlah hari penginapan Person Under Surveillance (PUS) yang ditetapkan oleh Jabatan Kesihatan Negeri Sabah.

“Kadar Kos Kuarantin di Stesen Kuarantin (hotel yang diwartakan) adalah RM150 sehari dan bagi pemegang kad Orang Kurang Upaya (OKU) kos akan ditanggung oleh kerajaan.

“Bagi pusat kuarantin yang disediakan oleh kerajaan adalah percuma bagi warganegara dan bayaran RM150 kepada bukan warganegara. Semua kos ujian pula yang akan ditetapkan oleh Jabatan Kesihatan Negeri Sabah akan ditanggung oleh Person Under Surveillance (PUS),” katanya dalam satu kenyataan, di sini, hari ini.

Beliau berkata semua individu yang baru pulang dari luar negara dan berhasrat untuk masuk ke Sabah adalah diingatkan untuk mematuhi Garis Panduan Proses Kemasukan dan arahan kuarantin.

Mohd Shafie berkata selain itu kerajaan negeri juga memutuskan agar semua pelaut atau anak kapal yang terlibat dalam proses pengambilan dan pelepasan di semua pelabuhan di Sabah diwajibkan untuk menjalani ujian Covid-19 bermula esok.

“Kerajaan negeri memutuskan untuk memperketatkan dan menguatkuasakan arahan prosedur operasi standard (SOP) berkenaan disebabkan situasi jangkitan Covid-19 semasa di negeri ini,” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gereja Katolik Di Keningau Diceroboh

KENINGAU : Sebuah gereja Katolik di Keningau, Sabah, dilaporkan diceroboh individu tidak dikenali pagi tadi.

Keuskupan Keningau dalam kenyataan berkata individu terbabit telah merosakkan patung serta salib milik Gereja Katedral St Francis Xavier dalam kejadian sekitar 7.30 pagi tadi.

“Orang awam diharapkan bersabar dan berhenti membuat spekulasi serta andaian tidak tepat berhubung insiden ini kerana pihak polis sedang menjalankan siasatan lanjut berhubung kejadian,” katanya di Facebook.

Katanya, bahagian siasatan jenayah polis daerah menjalankan siasatan berhubung kejadian.

Ketua Polis Keningau, Nor Rafidah Kasim, berkata pihaknya akan mengeluarkan kenyatan berhubung kejadian itu. – FMT